Esteban Abad Holgado: «Oso toxikoak dira dioxinak; maila apaletan ere kontrolatu egin behar dira» | Gizartea | Berria\nIngurumena. Luizia Zaldibarren. Esteban Abad Holgado. CSICeko kimikaria\nZaldibarko zabortegiko suteetako kearen bidez osasunarentzat kaltegarriak diren konposatu kimikoak airera zabaldu direla eta, kezka iturri dira partikula horiek: dioxinak eta furanoak. Gizakiaren jardueraren ondorio direla gogoraraztea garrantzitsua iruditzen zaio CSICeko ikertzaile Esteban Abad Holgadori: «Antropogenikoak dira». Eta eremu jakin batean sortzen dira, bereziki: «Hondakinen kudeaketan egiten diren errekuntza prozesuetan».\nOnargarritzat jo ohi diren dioxina eta furano mailak baino 40-50 aldiz handiagoak neurtu direla esan dute osasun agintariek, eta hainbat gomendio eman dituzte. Kezkatzekoa da egoera?\nErrekuntza prozesu bat badago, dioxinak sortuko dira, eta behar luketen baino askoz ere gehiago izango dira. Halakoetan hitz egiten da, hala ere, kontzentrazio maila oso apalez; femtogramoetan egiten dira neurketak: horiek dira gramo bat baino mila bilioi aldiz txikiagoak. Nolanahi ere, dioxinak oso toxikoak dira; kontrolatu egin behar dira maila apaletan ere. OME Osasunerako Mundu Erakundeak berak esana du minbizia eragiten dutela; disruptore endokrino ere badira.\nApaltzera egingo dute datuek?\nBehin garrak amatatuta, dioxina mailek era nabarmenean egingo dute behera. Izan ere, hor eten egingo da dioxinen isuria.\nEpe laburreko kontua izango dela esan dute. Zein esposizio denbora behar da, bada, konposatu horiek giza osasunarentzat arriskutsuak izaten hasteko?\nErrekuntza prozesu baten harira, hainbat neurri hartu dira; dioxinak daudelako hor, eta baita beste hainbat substantzia ere. Aparteko larritasunik ez zaio eman behar, ordea, egoerari. Izan ere, kezka iturri dira dioxinekiko esposizio iraunkorrak. Kasu honetan, hamar-hamabi eguneko esposizio bati buruz ari gara; ezin dugu esan hori iraunkorra denik. Moztu egin behar da lehenbailehen, hori bai. Hala ere, adi: kasu honetan dioxinak arnasteko arriskuari erreparatu zaio, baina dioxinak normalean ez dira arnas aparatuaren bidez heltzen: elikagaien bidezko esposizioa ohikoagoa da. Adi ibili behar da horrekin, eta badira horretarako kontrol programak. Zaldibarkoa, istripu bat izan da: espero izatekoa da behin aldi kritikoena igarota, eragina ia atzeman ezina izango dela.\nAirean ibili da kezkatzeko moduko dioxina kopuru bat. Pausatuko dira lurrean? Badago orain hor geratzeko arriskua?\nNormalean, garraioa dago. Atmosferatik pausatzen dira, adibidez, lurrean, eta barazkietan; joan ere egin daitezke egon behar ez luketen beste toki batzuetara. Finean, atmosfera fluido bat da, eta mugitu egiten dira dioxinak ere.\nDioxinak lurrean pausatzen dira, beraz. Eta lur hori noiz arte egongo da kutsatuta?\nKontrolatu egin behar da lur hori, dioxinen esposizioak zer eragin izan duen aztertu behar da, eta balorazio bat egin behar da. Datuak izan arte, ordea, ezin da deus aurreratu; dioxinetan, daturik gabe esaten den guztia espekulazioa da. Barazkiekin ere gauza bera; aztertu egin behar dira.\nBaina noiz arte egon daitezke, bada, lurrean dioxinak?\nIraun egin dezakete; izan ere, dioxinak eroso daude lurrean. Hala ere, zera ziurta dezaket: suteok jazo aurretik ere inguruko lurretan baziren dioxinak. Baina arazoa ez da dioxinak egotea; egun, ikasi egin behar dugu horiekin bizitzen. Arazoa da zenbat dauden. Baina bada dioxinen oinarrizko esposizio maila bat iraunkorra.\nEdonon? Edo errekuntzak gertatzen diren tokietan bereziki...\nBeti daude. Edonon. Jakina, eremu oso urrunetan mailak beti dira apalagoak.\nUra kutsatu dezakete dioxinek?\nDioxinek eta urak ez dute harreman ona izaten; dioxinek ez dute joerarik uretan disolbatzeko. Baina ura ere kontrolatu egin behar da, bai; dioxinek ez dute erakarmenik uretan egoteko, baina seguru iritsi direla uretara ere.\nDioxinak eta furanoak aipatzen dira. Antzekoak al dira biak?\nBai, bai. Funtsean, 210 konposatu baino gehiago dira, bi familiatan banatuak. Lagunarteko hizkeran, hala ere, finean, denei dioxina esaten zaie.\nHainbat lekukotasunen arabera, Zaldibarko zabortegian kontrol urria zuten sartzen ziren hondakinen inguruan. Hutsegitea da hori halako azpiegitura batean. Areagotu egin du arazoa?\nInformazioa garrantzitsua da: zabortegian zer dagoen ez badakizu, nekez jakin dezakezu zer egin. Alor horretan, usu egiten da kale, eta ez litzateke albora utzi behar. Ezbehar bat ez duzu saihestuko informazioarekin; baina zuk hondakindegian dagoenaren inbentarioa ondo eginda baduzu, errazago lagunduko diezu, esaterako, han lagundu behar dutenei.


Urrialdia pasatzeko zain | Kultura | Berria\nLangile bat paper sortak mugitzen, Leitzaran inprimategian, Andoainen (Gipuzkoa). JAGOBA MANTEROLA / FOKU Tamaina handiagoan ikusi\nLiburuetan paperaren amaiera iragarri izan dutenak ez ziren ari materialaren agortzeaz, baina horixe gertatu da azken boladan. Paperaren urritasunak eta garraiorako arazoek buruhauste ugari eragin dizkiete argitaletxe eta inprimatzaileei, urteko azken txanpan, Durangoko Azokaren atarian eta Gabonetako kanpainarako prestatzen ari direla; salmentetarako garai garrantzitsu batean, edonola ere. Europa osoko hedabideek jakinarazi zuten lurrikara bat gertatzen ari zela; Euskal Herriko liburugileek, gutxiago edo gehiago, nabaritu dute dardara, eta batzuek planak aldatu behar izan dituzte.\nTxalaparta argitaletxeari halaxe gertatu zaio. Inprentekin zituzten epeak «nahikotxo» luzatu zaizkie, Jon Jimenez editorearen esanetan, eta, liburu batzuk ateratzeko, ohi duten denbora halako bi behar izan dute. «Urteko azken parteko plangintza zoramena izaten da beti; Durangoko Azokara heldu behar dugu, eta inprentak estutu egiten ditugu epeekin. Aurten, arazo handiak izan ditugu irailetik hasita».\nSusa argitaletxekoek, hornikuntza arazoak zeudela irakurtzen hasi zirenean, Itxaropena inprimategira jo zuten galdetzera, badaezpada: «Aurten, tiradarik handieneko liburuak dira inprimatzera bidali ditugun azkenak, eta, horretarako paper gehiago behar denez, aurreratu egin ginen», azaldu du Leire Lopez editoreak. «Normalean, ez dugu galdetzen egongo diren ala ez, ez delako egoten arazorik. Gerta liteke beste liburu batekin dabiltzalako gehiago tardatzea, baina ez ezin inprimatuta geratzea». Azkenean, gorabehera handirik gabe atera dituzte liburuak.\nArazoa azalak egiteko kartoi mehearekin izan dute, ordea: «Beste kartoi mehe bat erabili behar izan dugu. Ez dago alde handirik, baina normalean erabiltzen duguna lortzea konplikatua zen, asko atzeratzen zelako». Ohiko bidea epez kanpora luzatuko zen.\nZer gertatu da, baina? Papera garestitzen hasi zen orain dela hilabete batzuk, eta urriaren hasieran izan zen igoerarik handiena: %25ekoa batez beste, Iñaki Illarramendi Leitzaran inprimategiko kudeatzailearen arabera. Azaletarako-eta erabiltzen den kartoiarena, are gehiago: «Asko Txinatik etortzen da, eta igoera batzuk %50-60koak izan dira». Hortaz, azal gogorreko liburuek izan dituzte arazorik handienak, fabrikatzeko prezioa %40 inguru igo delako.\nPapera Europatik iristen da inprimategietara, Europaren iparraldetik gehienetan. Inork ez du krisiaren esplikazio argirik, baina bat datoz zati batzuetan: lehen Txinan ekoizten zuten argitaletxe handiak Europan ekoizten hasi dira, han epeak luzatu egin direlako eta garraio gastuak asko garestitu direlako. Oro har, liburuen kopurua ere handitu da, eta argiaren prezioaren garestitzeak ere izan du eragina. Materiala eskastu da (papera, kartoia, kola, plantxak...), eta prezioa igo.\nSusak eta Txalapartak ez dute sumatu garestitzerik orain arteko fakturetan, baina hurrengoetan etorriko delakoan daude. «Inprentek abisatu zuten azarotik aurrera %30 igoko zela papera», azaldu du Jimenezek. «Ez da izango fakturaren %30 gehiago, papera inprentaren barruko gastu bat delako, baina igo, igoko da, esan digutenez».\nOraingoz, prezioena baino gehiago nabaritu dute eskaeren atzeratzea. Illarramendik azaldu du inprimategiek bi motatako eskaerekin lan egiten dutela: stockean dauden neurriekin, eta neurrira eskatutakoekin. «Stockekoa, gaur eskatu, eta bihar hemen dago. Horrela izan da beti». Gaur arte: «Baliteke eskatu, eta ez egotea. Ez baldin badago, bila hasi behar duzu, ea bakoitzak zer daukan. Normalean, kopuru txikitan lortu egiten da, %25eko igoerarekin».\nProblema handiagoak izaten dituzte produktu bereziekin, literatura bildumetarako eskatutako neurriekin. «Kopuru handiak eskatzen ditugu, nahi dugun neurrira; hori ja fabrikazioa da». Orain arte, paper normala bi edo hiru astera iristen zen; gaur egun, bi edo hiru hilabeteko epea ematen diete inprimategiei. «Eta batzuek ez dute hitz egiten prezioaz, haiei ere ez dietelako ziurtatzen zer preziotan egingo duten».\nIllarramendik pandemiako beheraldiaren ondorengo egoeran kokatu du krisia: «Nahiz eta liburuek funtzionatu duten, papera ez da bakarrik liburua. Guk liburuak egiten ditugu gehienbat, baina beste gauza asko ere bai, eta produktu pila bat ez da egin: publizitatea, aldizkariak, katalogoak... Horrelakoetan, papera ez da ezinbestekoa. Pandemiako etena igaro, dena martxan jarri, eta bat-batean ez dago paperik. Denbora beharko da eskaria eta eskaintza berriz neurrira etortzeko».\nAldaketa handia izan den arren, Illarramendik ohar bat egin du: «Ni honetan hasi nintzenetik, orain dela hogei urtetik, paperaren prezioa ez da igo. Beti saiatu dira, baina merkatuak ez die utzi». Jimenezek ere ez du horrelako igoerarik ezagutu Txalapartan daramatzan hamar urteetan, baina zaharragoak diren editoreek esan izan diote lehen, duela hogei bat urte, normalagoa zela horrelakoak gertatzea. «Haien susmoa zen fabrikatzaileek eta paper enpresek atxikitzen zutela papera, prezioak igotzeko, eta egungo egoera ere egon liteke horri lotuta».\nJimenezek burujabetzarik ezarekin lotu du egoera: «Euskal Herrian papertegi pila bat desagertu da, eta horrek eragina dauka, kanpora joan behar zarelako erostera, eta badakigu horrek zer eragin duen: gero eta kontrol txikiagoa dugu egoeran».


Slovakiako Ziordian — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Slovakiako Ziordian\norakulua 2004/11/02 20:10\nVelkáa Lesna, 2004ko Urrillak 14ko arratsaldia.\nRojkoven herrittar xehien etxe tipiko baten genguazela uste genduan, baina hamen egunetik egunera errekorrak apurtzen gabizak. Adibide bat ipintziarren: turistikuena Lekeitxio bada, Praha izango litzakek; Goizueta besain turistikua izango dok Rojkov; eta Velkáa Lesna, Polonixako mugan dagoen herri minuskulo hau, Ziordia besain turistikua izango litzakek... "Dzémiak" (patata) eta "pásternak" (arbi moduko sustrai bat) soroz inguratuta dagoan herri txiki txiki bat dok, eta gu gagozen etxia Transilvania eta halakoei buruzko erreportaietako argazkixetan ikusi izan dittudazen modukua dok. Egur baltza, junturak masa batez beteta gero urdiñez pinttatuta, eguzkiloren irudixak marraztuta eta lurrazpixan bodega illun bat. Hau ez da alokairuzko basarri bat. Maia'ren lagun batek lagatakua dok, eta seguraski bere familixia bizi zan hamen harik eta Poprad'era (hamen inguruko hiririk haundiña) juan zan arte. Hala emoten jok behintzat, etxiak daukazen gauzei erreparatuta. Seguraski urtian behin edo etorriko dittuk hona, edo igual gitxiago, masmaretxien tamainuarengaittik.\nSlovakia ekialdeko basarri tradizionalak estruktura jakin bat jaukek, antza. Bi edo hiru eraikuntzaz osatzen dittuk, erdixan plazatxo edo larrain moduko bat lagata. Egur enborrez eginda jagozak, pagua edo, eta zeozerrekin illunduta (gasoilla, igual denporia bera?). Gero batzu kariarekin estalitta dagoz eta gero kolorez pinttatuta (adibidez ikusi genduan Vlkolinetx herri ederra), edo eskualde honen kasuan legez, enborrak lagatzen jittuezen tartiak bakarrik betetzen jittuez kare koloredunez, eta egurra agerixan. Logela bakarra jaukek, familixa guztia han lo egitteko. Egongela eta sukaldia dan beste gela bat, eta bainua. Kakalekua ("kadji butka", "lurrunen gelia" esan gura daben eufemismua) etxetik kanpuan egoten dok beti, eta leku guztietan ezaguna dan kasetatxua dok, ohol zulatuzko eserlekuarekin. Hau etxebizitza tradizionala dok, noski, urtiak aurrera joan ahala familixak aldatu dittuk, ahalmen ekonomikua... eta jentiak sartu jittuk modernidadiak eta zerak.\nEsandako moduan, Velkáa Lesnako etxe honek ezaugarri guztiak gordetzen jittuk. Ez dok etxe pobria. Ondo eginda jagok: hiru eraikuntza dittuk, eta etxe funtziñua egitten dabenak logelia, egongelia eta sukaldia. Erropak gordetzeko kutxak, platerak gordetzeko armarixuak, hormetako egur eta argamasak politto politto pinttatuta, egur batzu grabatuak, mahai haundi bat banko korriduarekin... ezagun dok hamen bizi ziranak ba zeukela zerekin gauzak erosi. Baina... orain dala 100 bat urte. Ez bait dauka urik (itxurrira juan bihar gaittuk pitxarrekin), jangela guztia argiztatzeko 25 watiotako bombilla huts bat jagok, eta komuna "kadji butka" tipokua dok. Etxe aberatsa bai, beraz: baina aintzinako erara.\nAhaztu jata komentatzia etxe honetatik atentziñua gehixen deittu deztana: kalefakziñua. Estufa zeramiko haundi bat dago egongeliaren kantoian. Metro bi ta erdiko dorre rektangularra, laba bat barruan daukana, eta barrutik ladrillozko egitura trinko batekin. Kanpotik, azulejo zuri eta marroiez polit-polit apainduta. Sua egittian ladrillozko dorre osua berotzen dok (asko kostata) baina behin berotutakuan, egongelia hoztuko daben kristorik ez jagok. Ikusgarrixa benetan, nik Europako iparraldian halakuak existitzen zirala ba nekixan, aldizkarixetan irakorritta, baina sekulan ez najuan bat ikusi.\netiketak: parakaidistiarenak, slovakia, zaharreologia


Herriak eta auzoak - UROLA Turismo\nLanda eremuko herri izatetik industrigune indartsua izatera igaro da Aizarnazabal. Hala ere, paraje ikusgarriaz inguratuta dago eta bere izaerari eutsi dio mendeetan zehar. Kultur ondareari dagokionez zubiak aipatu behar dira, batez ere Zubi Zaharra, Gipuzkoan sei arku dituen bakarra. Gainera, garrantzi historiko handia du, aspaldian Zestoa eta Aizarnazabaleko hainbat baserriren arteko bidea izan zelako. San Migel eliza, Etxabe Jauregia eta Etxabe Goikoa baserria ere bisita merezi duten eraikinak dira.\nMonumentu multzo garrantzitsua du udalerriak bere hirigune historikoan, Eusko Jaurlaritzak kultura ondasun izendatu zuena 2005ean. Besteak beste, Insausti jauregia, Floreaga jauregia, Idiakez edo Etxe Beltza, Balda dorretxea, eta Jasokundearen parrokia osatzen dute multzoa. Aristide Cavaillé-Coll handiak egin zuen azken organo erromantikoa (1898) parrokian ikus daiteke.\nHernio (1.075 m.) mendiaren babesean kokatzen da Errezil, harriz egindako etxe multzoak duen herriguneaz eta inguru paregabeez osatutako udalerria. 600 biztanle inguru bizi dira Arzallus, Erdoizta, Ezama, Ibarbia, Letea eta Argisain auzoetan barreiatuta. Herriari lehendabiziko aipamena 1027. urtean egindakoa da.


Leaburu eta Apatta industriaguneruntz doan herri bidea berreskuratu da - Noticias - Ibarra\nLeaburu eta Apatta industriaguneruntz doan herri bidea berreskuratu da\nUrteen poderioz desagertu den oinezko herri bidea egitearekin GI-3212 errepideak oinezkoentzat sortzen duen arriskua ekidingo da\nIbarrako Udalak Emeterio Arrese 8 kalearen atzealdean dagoen oinezko herri bidea berreskuratu du. Duela urte batzuk oinezkoek, gurdiek eta bestelakoek erabiltzen zuten Leaburura eta Gaztelura joateko ibilbide gisa, garai hartan zegoen bide bakarra baitzen, Leaburu eta Ibarra lotzen zituena.\nGI-3212 errepidea egin zutenetik (Otarreaga kaletik Apattako industriaguneruntz doana) aipatutako oinezko ibilbidearen erabilera murriztuz joan zen eta urteak aurrera egin ahala pixkanaka desagertuz joan zen. Udalak biztanle-gune gisa berreskuratu du bide hori; batetik, oinezkoek euren aisialdi modura erabili dezaten eta, bestetik, GI-3212 errepideak oinezkoentzat suposatu ditzakeen arriskuak ekiditearren, bertatik auto ugari ibiltzen baita, maiz kamioiak, trailerrak, eta abar. eta oinezkoentzat ez dago espaloirik. Herri bidea berreskuratzearen baitan zolaketa lanak, seinaleztapenak, euri uren bideratzea, inguruko sasiak txukuntzea, argiteria… egokitu dira, ibilbidearen erabilera behar bezala egokitzeko.\nProiektu honen bitartez, Ibarrako Udalak aipatutako helburu guztiekin batera, herritarren bizi kalitatea hobetzea du asmoa. Eta modu honetan, ohitura zaharrak berreskuratzeaz gain ingurumenari eta paisaiari merezi duten lehentasuna eman nahi zaie.


Ipintza Sagardotegia: kalitatezko txotx-a | Gastrofesta\nUrt 21, 2014 | Oraitz García Recondo | No comment | Donostialdea, Jatetxeak\nAste honetan, txotx denboraldiaren irekiera dela eta, Astigarragan aurki ditzakegun hainbat sagardotegietatik bat bisitatu dugu, herrigunetik 200m eskasera, kiroldegiaren ondoan, dagoena: Ipintza Sagardotegia.\nIpintza Baserrian kokaua, sagardoegi honek bere ateak 2011. urtean zabaldu zituen. Gaur egun Agin Laburu da familiaren ordezkaria, baina bere ama, Eli, bere arrebak, Irati eta Maialen, eta bere bikotearen, Amagoia Insausti, laguntza du sagardotegia aurrera ateratzeko orduan. Guztien artean lortzen dute Ipintzan sagardotegi esperientzia bikain bat izan dezagun.\nSagardotegi denboraldiak irauten duen hilabeteetan zehar, urtarriletik maiatzera, sukldaritza bikain bat dastatzeko aukera izango dugu, non sukaldetik ateratzn diren platerren kalitatea azpimarratu beharko genukeen, plater hauen kalitatea baita Ipintza Sagardotegiaren aposturik argiena. Alde batetik ohiko sagardotegi menuaz gozatu dezakegu: bakailao-tortila, bakailao frijitua piperrekin, txuleta parrilan eta gazta, irasagarra eta intxaurrak. Beste alde batetik, asteazn zehar, sagardotegi menua xumeago (bakailao frijiturik gabe) bat hartu dezakegu 20€ren truke.\nSagardotegi menuaren barruan ez dagoen beste platerren bat dastatu nahi dugula? Ez kezkatu, ohikoez gain, ontto-nahaskia, bakailaoa saltsan, txekor-saiheskia parrrilan edo gazta-tarta edo arrozesnea bezalako etxeko postreak dasta ditzakegu.\nBaina sagardotegi denboraldia amaitzearekin batera Ipintza Sagardotegiak ez ditu bere ateak ixten eta bere euskal sukaldaritza tradizional bikainaz gozatzen jarraitzeko aukera ematen digu, sagardotegi menuko platerretan erakusten duten maila mantenduz eta non protagonista nagusienetako bat denboraldiko produktuak diren.\nMaiatzetik urtarrila bitarte eskaintzen dizkiguten platerrak aztertzen jarriz gero, sarrerakoetan ditugu: bakailao entsalada epela; etxeko kroketak, nahiz eta normalean urdaiazpikoak izan, egunaren arabera odolki edo gazta eta intxaur kroketak ere dasta ditzakegu; eta Goizuetako ontto-nahaskia.\nArrainei dagokionez, protagonista eta plater garrantzitsuenetako bat, txipiroiak parrilan dugu, bikainak; baina honetaz gain baditugu ere bakailaoa, saltsan, frijitua edo bizkaitar eran dasta dezakeguna; legatza parrilan; eta merkatuak eskaintzen duen beste arrainetako edozein, beti ere aurrez eskatuz gero.\nHaragiari dagokionez, txuleta, txekor edo txerri saiheskia eta arkumea edo txerrikumea eskaintzen dizkigute, azkeneko biak aurrez eskatu behar direlarik.\nAzkenik, txokolatezko-tarta, pudina edo mamia bezalako, etxeko postreetako edozein dastatuta amaiera ezinhobea emango diogu bazkariari,\nGuzti honetaz gain, uda eta udazkenean aldatzen doazen menua ematen digute aukera. Bertan, denboraldiko produktuekin prestaturiko platerrak dastatzeaz gain, sei sagardotegi desberdinetako sagardoa edateko aukera izango dugu, bertakoa barne noski. Guzti hori 12€ren trukean. Ez dugu ahaztu behar, zer nolako plazerra den udako menuaz Ipintza Sagardotegiko terrazan gozatu ahal izatea, guztiz gomendagarria.\nSagardotegi denboraldia Ipintza Sagardotegian hasten dugu, baina bere sukaldaritzaz gozatzera gerturatuko gara behin denboraldia amaituta, pena merezi du eta. Eztarriak prestatu eta egin dezagun oihu: Txoooootx!\nIzena: Ipintza Sagardotegia\nHelbidea: Santio Zaharra 12, Ipintza baserria (Astigarraga)\nJantokia: 1 120 pertsonentzat / Terraza 20 pertsonentzat (udan)\nItxi: astelehena eta asteartea\nSalneurria: Sagardotegi menua 27-30€ / Karta 25€


Flamanville (Itsas Sena) - Wikipedia, entziklopedia askea.\nFlamanville (Itsas Sena)\n49° 37′ 58″ N, 0° 50′ 14″ E / 49.6328°N,0.8372°E / 49.6328; 0.8372Koordenatuak: 49° 37′ 58″ N, 0° 50′ 14″ E / 49.6328°N,0.8372°E / 49.6328; 0.8372\nCroix-Mare, Écalles-Alix, Ectot-lès-Baons, Grémonville eta Motteville\n492 (2017ko urtarrilaren 1a)\n243 (%49.4) 249 (%50.6)\nFlamanville Frantziako udalerria da, Itsas Sena departamenduan dagoena, Normandia eskualdean. 2013an 399 biztanle zituen.\n2007an Flamanville udalerrian erroldatutako biztanleak 399 ziren. Familiak 136 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 40 seme-alabarik gabeko familiak ziren eta 76 seme-alabak dituzten bikoteak ziren.\n2007an 149 etxebizitza zeuden, 139 familiaren etxebizitza nagusia ziren, 8 bigarren erresidentzia ziren eta 2 hutsik zeuden. 147 etxeak ziren eta 1apartamentu bat zen. 139 etxebizitza nagusietatik 113 bere jabearen bizilekua ziren, 23 alokairuan okupaturik zeuden eta 3 doan lagata zeuden; 1ek gela bat zuen, 4 etxek bi zituzten, 8 etxek hiru zituzten, 30 etxek lau zituzten eta 96 etxek bost zituzten. 107 etxek euren parking plaza propioa zuten azpian. 63 etxetan ibilgailu bat zegoen eta 64 etxetan bat baino gehiago zituzten.\nFlamanville udalerriko biztanleria-piramidea 2009an .\n2007an lan egiteko adina zuten pertsonak 261 ziren, horien artean 192 aktiboak ziren eta 69 inaktiboak ziren. 192 pertsona aktiboetatik 178 lanean zeuden (96 gizon eta 82 emakume) eta 14 langabezian zeuden (7 gizon eta 7 emakume). 69 pertsona inaktiboetatik 17 erretiraturik zeuden, 30 ikasten zeuden eta 22 "bestelako inaktibo" gisa sailkaturik zeuden.\n2009an Flamanville udalerrian 145 unitate fiskal zeuden, 422,5 pertsonek osaturik. Pertsona bakoitzeko diru-sarrera fiskalaren mediana urteko 16.970 euro zen.\n2007an zeuden 12 komertzioetatik, 2 bestelako produktu industrialen fabrikazioko enpresak ziren, 3 eraikuntza enpresak ziren, 5 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Flamanville udalerrian 7 nekazaritza-ustiategi zeuden.\nMultimedia: Flamanville (Seine-Maritime)\nBNF: 15274850c (data)


Urola Kostako HitzaMultimedia Archives - Urola Kostako Hitza\nBideoa: Oriotarrek etxeko traineruei babesa agertu diete, igandera begira\nNork: karkara.eus Aktualitatea.\t- Ira 8, 2018\nOriotarrek ez zuten hutsik egin ostiral arratsaldeko elkarretaratze deialdira. Donostiako Bandera eskuratzea zaila izan arren, zaletuek Orioko ontziei txalo zaparrada eskaini diete. Igandean horiz jantziko da Kontxako Badia, beste behin....Read More\nHara! Azpeitia, Orio, Aia eta eskualdeko hainbat lagun, Glaukomaren bideoklip berrian\nNork: Urola Kostako Hitza\t- Urr 3, 2017\nGlaukoma taldeak gaur sareratu du Gure kaiola kantuaren bideoklipa. Azpeitiko Topa tabernan eta Sanagustin kulturgunean, Orioko hondartzan, eta Aiako Urdanetako Arbea baserrian grabatu zituzten bideoan agertzen diren pasarte batzuk. Eskualdeko hainbat lagun ere ageri da bertan;...\nBasustagainean jokatuko da aurtengo Zumaiako txakur krosa\nNork: Juan Luis Romatet\t- Urt 21, 2016\nOtsailaren 7an egingo da bosgarren txakur krosa eta ohiko lasterketaz gain, bizikletan eta patinen gainean egiteko aukera izango da. Izena emateko aukera zabaldu duteNegu giroarekin jokatuko da aurten ere Zumaiako txakur krosa. Otsailaren 7rako antolat......Read More\nMahats biltzearen jaia 2015\nNork: Urola Kostako Hitza\t- Urr 1, 2015\nBisigua Orio Estiloraren aurkezpena\nNork: Urola Kostako Hitza\t- Uzt 10, 2015\n‘Aitaren etxea’ errodatzen Azpeitian\nSan Fermin Txiki Zarautzen\nBadok- Anarirekin solasean\nNork: Urola Kostako Hitza\t- Uzt 8, 2015\nLou Topet- Paperezko Kontzertuak\nAzkoitiko Sare mugimenduak antolatutako giza katea, bideoan\nNork: Azkoitiko Hitza\t- Ots 6, 2015\nAzkoitian Sare mugimenduak egin du lehen giza katea, hileko azken ostiraletako elkarretaratzearen partez. Euskal presoen eskubideak aldarrikatzeko hainbat eragilek bat egin dute Azkoitian, eta lan horren emaitzetako bat da giza katearen egitasmoa....Read More


Glisseguna: euskarak Angeluko itsasbazterra bustiko du | Euskal Herria | KAZETA\nGlisseguna: euskarak Angeluko itsasbazterra bustiko du\nHamazazpigarren urtez lerra kirolak eta euskara izanen dira protagonista irailaren 15ean Angeluko Barra eta Zaldunen hondartzetan. Seaskak antolaturik, hogei bat elkartek parte hartuko dute ekitaldietan. Surf lehiaketa berriz, irailaren 21ean iraganen da.\nLerra kirolez euskaraz gozatzea da Glissegunaren xedeetako bat.\nSeaskak hamazazpigarren aldiz antolatu du lerra kirolak eta euskara ardatz dituen Glisseguna. Irailaren 15ean, igandearekin, goizeko 10.00etatik aitzina hamaika lehiaketaz, erakustaldiz, erakusketaz eta emanaldiz gozatu ahalko da Angeluko itsasbazterreko Skatepark gunean eta Barra zein Zaldunen hondartzetan.\nGoizaren hastapenarekin batera, surf, skate eta yoga ikastaldiak izanen dira, ondotik, arte martzialen erakustaldiak txanda hartuko duelarik. Urtero legez, Maialen Alfaroren eskutik hondartzako txoko intimo batean sofrologia kontzertuaz gozatu ahalko da. Fitness saioek edota pilotak (bote luzea) osatuko dute egun erdia, lehenengoz Arberoako txarangak animaturik.\nAlta, Glissegunak ez du etenik. 14.00etatik landa eskalada egiteko rokodromoa idekiko dute, skimboard ikastaroa ematearekin batera, betiere itsasoaren egoeraren arabera. Skate gunean ere ez da girorik faltako, ikastaroak segitzearekin batera, roller akrobatikoa izanen baita.\nKontzertuak eta surf lehiaketa\nEkitaldiz beteriko egun honetan, jatekoak eta edatekoak segurtatuak izanen dira, talo eta xingarra izanen baitira egun osoan zehar, izozkiekin batera. 15.00etan Almea taldeak ekialdeko dantzen ikusgarria eskainiko du eta Dantza&Street Art Studiok berriz, hip-hop musikari loturiko erakustaldia. Aurtengo kontzertuak, Zeze, Diabolo Kiwi eta DJ Xano taldeen eskutik heldu dira.\nBestalde, urtero egin ohi den surf lehiaketa astebete berantago iraganen da, zehazki irailaren 21ean, larunbatarekin, Kluba eta Urrezko hondartzetan. Lapurdi surf elkartearekin elkarlanean antolaturik, goizeko 8.00etan eman beharko da izena, surflariak lehian 9.30ean hasteko. Arratsaldean sari banaketekin eta animazioekin emanen diote bukaera bi asteburutako egitarauari.


Urtarrilaren 30ean planto!!!\nData: urtarrilak 24, 2020\nLan, pentsio eta bizitza duina aldarrikatzeko greba orokorra deitu du Euskal Herriko Eskubide Sozialen Kartak urtarrilaren 30erako, eta horri lotuta, Baztango hainbat erakunde eta herritar grebarako deia egiten ari dira aste hauetan. Baztango Udalak ere atxikimendua ematea erabaki du ohiko osoko bilkuran.\nGrebarako deialdi ofiziala kartako kide diren sindikatuek egin dute: ELAk, LABek, ESK-k, Steilasek, Etxaldek, EHNEk eta Hiruk. Pentsiodunen mugimenduaren deiari erantzunez deitu dute greba. Bi urte daramatzate karrikan, astero mobilizatzen, eta "jauzi kualitatibo bat emateko beharra" planteatu dute, "borroka horretara bertze kolektibo batzuk biltzeko deituz".\nGreba orokorraren alde, urtarrilaren 30ean gure haurrak ez direla eskolara joanen azaltzeko sinadura orria ere banatu dute deitzaileek, honakoa dioena: “Gure etxean ere planto eginen dugu urtarrilaren 30ean, uste baitugu garaia dela azken hamarkadetan azkartu den lan eta bizi baldintzen prekarizazioari mugak jartzeko, gaurko eta biharko belaunaldiek lan, pentsio eta bizitza duinak bermatuko dituzten neurrien alde egiten dugu guk ere, eta horregatik bat egingo dugu Euskal Herriko Eskubide Sozialen Kartak egindako deialdiarekin.\nBizitza duinak nahi ditugu guretzat eta ondorengo belaunaldientzat, nahi dugu gure haurrek, garaia iristen zaienean, lan duin bat izatea eta etorkizun batean pentsio duinak; eskubide sozialak bermatuak izan ditzatela eta ditzagula, etxebizitza duin baterako eskubidea eta kalitatezko hezkuntza.\nBadugu hamaika arrazoi urtarrilaren 30ean greba orokorra egiteko, gaurko eta biharko lan baldintza eta pentsio duinen alde eta bizitza duinaren alde”.\nEuskal Herriko Eskubide Sozialen Karta lan-pentsio-bizitza duina U30 Greba Orokorra


Bilbon Zazpikaleetako Maison13 gaztetxea hustu eta pertsona bat atxilotu du Ertzaintzak - Gizartea - Berria\nBilbon Zazpikaleetako Maison13 gaztetxea hustu eta pertsona bat atxilotu du Ertzaintzak\nLekukoen arabera, kanpoan protestan ari zirenei oldartu zaizkie segurtasun indarrak.\nErtzaintza Bilboko alde zaharreko gaztetxearen kanpoaldean. / Argazki Press\nGoizean goiz hasi da Ertzaintza Bilboko Dendarikaleko gaztetxea husten. Hainbat lagun bildu dira eraikinaren kanpoaldean operazioa salatzeko. Lekukoen arabera, segurtasun indarrak oldartu egin zaizkie elkartasuna agertzera joandakoei, eta pertsona bat atxilotu eta beste hiru atzeman dituzte.\nGutxienez zortzi lagun zeuden eraikinaren barruan Ertzaintza heldu denean, haietako lau hirugarren solairuko balkoiari kateatuta. Horiek askatzeko suhiltzaileen laguntza behar izan dute segurtasun indarrek. Kanpoan bildutakoek txaloka hartu dituzte kanporatutakoak.\nGertatutakoa gaitzetsi eta kanporatutakoei elkartasuna adierazteko elkarretaratzea deitu dute arratsaldeko 18:00ean.


Wikiproiektu:Amarapedia-Olatu Talka 2015/Albisteak - Wikipedia, entziklopedia askea.\nWikiproiektu:Amarapedia-Olatu Talka 2015/Albisteak\n< Wikiproiektu:Amarapedia-Olatu Talka 2015\n«Norbera beste lankideen gainean bermatuz,\nArtikuluak Aurkezpena Nola parte hartu Irudiak Jarduerak Albisteak\n1 Amarapedia balorazioa\n1.1 Jardueren balorazioa\n1.1.1 Amical Wikimedia – Esther Solé\n1.1.2 Euskarazko Wikipediari buruzko mahai-ingurua\n1.2 Datu kuantitatiboak\n2 Kataluniako Amicaleko ordezkariatza Amarapedian: Esther Solé\n3 Amarapedia Olatu Talka jaialdian: albistea\n4 Prentsa bulegoa\nAmarapedian editatzen:Esther Solè, Larraizi; Gotzon, Ksarasola, A Aisa, MZumarraga... besteak beste\nKaixo guztioi!! Pasa da Amarapedia eta bertan gertatutakoaren berri eman nahi dizuegu. Lehenik eta behin eskerrik asko parte hartu duzuen guztioi, ikastaroetara joaten, editatzen, zuzentzen, argazkiak gehitzen....Eskerrik asko ere etortzerik izan ez zenutenontzat baina nola edo hala lagundu duzuen guztiontzat. Bejondeizuela!\n30 lankidek parte hartu dute ikastaroetan eta 100dik gora artikulu daude Amarapediaren interes gunean.\nAmical Wikimedia – Esther SoléAldatu\nOso interesgarria gertatu zen Esther Solé-ren hitzaldia. Katalunian 2007an nola antolatzen hasi ziren kontatu zigun. Gaur egun badute Interes Tematiko elkartearen estatusa eta horrek kapitulu baten mailan jartzen die Wikimedia Fundazioak haien funtsen banaketan. Beren helburua norabide bikoitzekoa da: batetik, munduko ezagutza guztia katalanera ematea, eta bestetik, katalan kultura mundura ezagutzera ematea. Halere, horretara iristeko bide luzea egin behar izan dute eta horren xehetasun guztiak kontatu zizkigun Estherrek. Egindako lanaren fruitua 2013 ikusten hasi ziren, kultur eragile saria jaso eta interes tematikodun talde bezala onartuak izan zirenean. Masa-kritiko baten beharraz ere aritu ginen berarekin. Hastapenetan 20 erabiltzaile inguru zebiltzan Amicalen eta egun 90 inguru dira. Egiten dituzten lankidetzen arabera, unibertsitateak, museoak, artxibategia, liburutegiak eta abar daude.\nEuskarazko Wikipediari buruzko mahai-inguruaAldatu\nXabi Payari erakusten Josu. Inguruan Iñaki LL, Mailopete, Xabier Cañas, Depuntillas...\nBaten bat ahaztuko dut, baina mahai-inguruan hauek izan ginela uste dut: Larraizi, aitzolete, joxemai, Iñaki LL, Josu, martamazao, A Aisa, MZumarraga, Ksarasola ...\nHainbat puntu ukitu ziren:\nKalitatea – Kantitatea: honi buruzko hausnarketa bat egin beharko litzatekeela aipatu zen. Kalitatea inportantea da horrek gure Wikipediari prestigio ematen diolako. Alde horretatik zirriborro eta artikulu kaxkar gehiegi dago. Bestalde, aipatu zen ere interesgarria zela gai guztien inguruko artikuluak egotea, euskaraz ahalik eta item gehien ukitzea, batzuetan informazio minimo hori izatea nahikoa izaten dela.\nErabiltzaile ibilbideak: erabiltzaileak modu askotan iristen dira Euskarazko Wikipediara: militantziagatik, gustuagatik... Uste da harremanak anonimoak izatea jendea urrundu egiten duela parte hartzetik. Garrantzitsua da berriei laguntza eskaintzea, egindakoak eskertzea eta abar Wikipedian gustura sentitu daitezen. Euskarazko Wikipedian ikusten da badirela administratzaile asko dagoeneko nahiko utzita dutenak. Wikipedia uztearen arrazoien inguruan hitz egin da eta horietako bat gatazkek sortzen duten nekea dago. Zorionez, euskarazko Wikipedian hori ez da maizegi gertatzen. Hala ere, dispertsio handia ikusten da erabiltzaileen artean, batzuetan borondatezkoa, bakarka lan egitea nahiago delako, eta beste batzuetan, elkarren arteko proiektuak falta direlako.\nTopatzea eta elkartzea: Kataluniako esperientziaren harira, euskarazko Wikipediaren egoeraren diagnostiko bat egin zen. Oso urruti ikusten genuen geure burua Amical bezala antolakuntza batetik, izan ere batzuetan lehen aldiz topatzen ginen urteetan aritutako wikilariak baikinen. Masa-kritiko gutxieneko bat beharko litzateke eta horretan kopuruak badu garrantzia. Horrelako zerbait egitekotan modu apalean hasi beharko ginateke, hain zuzen ere, Amicalek hastapenetan egin zuen antzera. Posible ikusten genuen euskal wikilarien bilkura bat egitea eta datorren urterako ekimenak, jarduerak eta abar antolatzea, gure ahalmenen eta gaitasunak ondo neurtuta. Balizko bilkura horretan gutxieneko plangintza bat egin liteke eta euskal komunitatea barne mailan trinkotzeko eta kanpora begira erakargarri bihurtzeko.\n2016ko Jarduerak: Hor aipatu zen adibidez Elhuyar Fundazioarekin egin litekeen lankidetza, beren ikerketa sariak eta Wikipedia elkartuz; Unibertsitatearekin (ikasleak beren lanak Wikipedian argitaratuz), bertako erakunde kulturalekin lankidetza... Azken puntu honetan Donostia 2016ko kultura hiriburutza aipatu zen arduradunetariko bat bertan zegoela. Donostia 2016 Fundazioaren helburua Wikipediaren inguruan datorren urtean ekimenen bat burutzea da eta horretan haien babesa izan genezake. Bestalde, Donostiako Liburutegi sareak hemeroteka historiakoa digitalizatzen ari da eta hori guztia Wikiiturrietan jartzeko aukera aipatu zen. Aipatu zen hiriburutzaren urtea txanpa ederra izan daitekeela euskal Wikipedia ere bultzatzeko.\nAmarapediari buruzko datu kuantitatibo batzuk Wikimetrics-etik aterata. Proiektuak 108 artikulu markatu dira, eta horietatik 82 neurtu dira.\nErabiltzaile berriak 30\nOinarrizko testuaren itzulpena 28 hizkuntza HEO ikasleekin egindako lankidetza\nArtikulu itzulpena katalana (1), frantsesa (2) eta ingelesa (1)\nSortutako artikuluak 79 Hau da, ikastaroetan parte hartu dutenek, maiatzaren 13a eta 30a bitarte egindako artikulu berriak\nEdizioak 13-30 1.936 maiatzaren 13-30 bitarteko ikasleek egindako edizioak\nEdizioak 31-05 140 ekitaldiaren hurrengo astean ikasleek egindako edizioak\nAmarapedia University-ko lehen promozioa!\nHasi gara ikastaroekin eta hemen duzue lehenengo taldearen argazki bat. Maiatzaren 26ko eta 28ko ikastaroetan oraindik tokia geratzen da 19:00etako txandan.\nKataluniako Amicaleko ordezkariatza Amarapedian: Esther SoléAldatu\nAmarapedian egingo diren jardueren artean, Kataluniako Amical Wikimedia elkartetik Esther Solé etorriko da beraien esperientzia kontatzera. Amicala 2008an sortu zen irabazirik asmorik gabeko elkartea da eta bere helburu nagusia ezagutza guztia katalanez eskuragarri jartzea da. Horretarako ekintza ugari egiten dituzte, batez ere, liburutegiekin eta museoekin batera.\nEsther Solé (ESM) Kataluniako Amical Wikimedia elkarteko kidea da. Artearen historian lizentziatua, Mollerussan jaio zen eta katalanezko Vikipèdian dagoeneko 5.000 edizio inguru egin ditu. Bere ekarpen oso eremu zabala hartzen dute, hasi zenbait artisten biografiatik, Lluïsa Vidal eta Miley Cyrus esaterako, alpinisten istorioak bitarte. Wikipediaren inguruko hainbat wikiglam tankerako ekimenen antolakuntzan parte hartu du eta wikilari-egoiliar bezala ere aritu da Morera Museoan.\nAmarapedia Olatu Talka jaialdian: albisteaAldatu\nGaur ezagutzera eman da Olatu Talka jaialdiko webgunean Amarapediari buruzko informazioa.\nAmara auzoa wikituko dugu Olatu Talkan!\n"Olatu Talka badator! Aurtengoan, Donostiako auzoetan presentzia areagotzeko asmoz, guneetan antolatuko ditugu ekimen ugari, honen adibide, Amarako Mentxu Gal lorategiak (Araba parkearen parean dagoen plaza). Gune honek maiatzaren 30ean programazio propioa izango du, besteak beste, Amarapedia ekimena. Adi, ekimenerako zuen laguntza behar dugu eta!\nAmarapedia proiektu parte hartzailea izango da, Amara auzoaren identitatea eta kultura zabaltzea bilatzen duena. Egitasmoaren funtsa Amara wikitzea da, hau da, Wikipedia entziklopedia askearen baitan auzoko kale, eraikin, jende, ekipamendu, plaza eta abarren edukia sortu eta argitaratzea.\nAmarapedian auzotarren parte hartzea ezinbestekoa izango da, eurak izango baitira eduki sortzaile! Wikipediaren erabilpenean trebatzen joan daitezen, zenbait ikastaro egingo dira jaialdiaren aurretik. Ekimena, kalean sortutako edukiaren QRpedia kodeen ezarpenarekin amaituko da, espazio bakoitzaren historia telefono adimentsuen bitartez ezagutzeko aukera bermatuz.\nProiektuak badu beste ezaugarri bat; eduki guztia euskaraz sortuko dela, alegia. Bide batez, Wikipediako euskarazko edukia indartzea eta euskarazko wikilarien komunitatea indartzea du xede. Abiapuntu horretatik, edukia ahalik eta hizkuntza gehienetara hedatzeko saiakera egingo da.\nMentxu Gal plazak 3 espazio nagusi izango ditu Olatu Talkan. Lehenengoa, ‘Edit-a-thona’ puntua izango da, hau da, edizio puntua. Bertan 10-15 ordenagailu jarriko dira parte hartzaileek Amara auzoaren inguruan edukia sor dezaten. Bigarren espazioan, kontsultatzeko materiala izango dute parte hartzaileek. Azken espazioa puntu mixtoa izango da, ekintza gehigarriekin osatuko dena, besteak beste, hitzaldiak, mahai-inguruak…\nAmarapediaren antolatzaileen artean Amarako Ernest Lluch Kultur Etxeko Liburutegia, Euskarazko Wikipedia komunitateko Wikilariak, DSS2016, Donostiako Udaleko euskara zerbitzua eta Amarako auzotarrak eta elkarteak daude."\nAmarapedia, auzolanean Wikipedia eraikiz Sustatu. 2015/5/26\nAMARAPEDIA: Nola sartu auzo bat Wikipedian elkarlanean Amara Bai. 2015/5/12\nAmarapedia: nola sartu auzo bat Wikipedian elkarlanean Argia. 2015/5/5\nAmara auzoa Wikipediara eramango dute Diario Vasco. 2015/5/5\nAmara, munduko lehen Wikipedia auzoa Kulturaldia. 2015/4/17\nAzken aldaketa 25 iraila 2018(e)an, 18:01(e)tan\nOrriaren azken aldaketa: 25 iraila 2018, 18:01.


Nortzuk gara - Dingzhou Toptons Sport Equipment Co., Ltd - Dingzhou Toptons Sport Equipment Co., Ltd.\nKirol-artikuluak fabrikatzera bideratu\nDingzhou Toptons Sports Product co., Ltd. Jaioterrian ding zhou kirol produktuen industrian nazio mailako kirol produktuen fabrikazioan kokatzen da.\nProduktuak eta Mechine\nGure enpresa 2008an sortu zen, enpresa integratuarentzako pisu manufakturak fabrikatzen ditu eta 100000 metro koadroko azalera du. Konpainiak galdaketa-mekanizazioa galbanizatutako elektrikoen barnizezko ekipo automatikoak ezarri zituen, galbanotzeko geraleku bakarreko ekoizpen lerro moderno bat osatzeko.\nGure enpresak batez ere dumbbell barbell pisua ekoizten du eta gure produktuak Estatu Batuetara Kanada Australia Errusia Singapur Tailandia eta beste herrialde batzuetara esportatzen dira.\nDing zhou zhong teng subo sports product co., Ltd ikerketa eta garapenaren diseinuen salmenten produkzioa integratuz produktu berritzaileak hobetzeko produktu berritzaileak konpainia ingurumenaren babesaren kontzeptua egokitzeko.\nIngurumenaren babes osasuntsuaren kontzeptua sustatzeko helburuarekin kalitate handiko produktuaren bidez. Ilusio zintzoenarekin, zerbitzu ezin hobea berme gisa, gizarteari arlo guztietako lankideekin zerbitzatzen diogu, etorkizun osasuntsua sortzeko eskuak batzeko


Romer Besoa – Tknika\nHome / Baliabidea / Romer Besoa\nNEURKETA TRIDIMENSIONALERAKO BESO ERAMANGARRIA : ROMER\nBi aplikazioak PC- DEMIS softwareaz prozesatzen dira. Ekipamendu honen bidez neurketa tridimentsionalak edonon egitea posible da. Kontaktu gabeko egiaztapenak eta alderantzizko ingeniaritza ere egitea posible da eskaneatzeko burua kokatuz haztagailuen ordez. Ekipoa, beso eramangarriak bere kutxan, eskaneatzeko buruak bere kutxan eta ordenagailu eramangarriak osatzen dute.\nOharra: besoa hartu eta entregatzean domukentu hau beteta entregatu beharko dute erabiltzaileek.\nFabrikazio Mekanikoko edo ekipoen mantenuko familiako irakaslea izan behar da.\nRomer besoaren erabilera ikastaroa egina izan behar du.\nEz da neurri berezirik behar tresneria garraiatzeko. Bi maleta eta ordenagailu eramangarria bat dira.\nFabrikazio Mekanikoaren dinamizatzailea


BATUERATIK\tTestuaren tratamendua\tTestuaren edizioak paperezko edizioaren informazioa eta arauak jarraitzen ditu. Testu bakoitzaren goiburuek, egilearen edo itzultzailearen informazioaz gain, eskuizkribuari dagozkion xehetasunak ematen dituzte: deskribapena eta egoera, katalogazioa, datatzea. Bonapartek bere laguntzaileekin mantendu zuen korrespondentzia ugariari esker, kasu askotan eskuizkribuaren transmisioaz eta testua itzultzera edo sortzera eragin zuten arrazoi linguistikoez informazioa eskain daiteke.\nAditz-forma ezezkoetan, "ez" elementua ere banandu egin da, baita aldaketa fonetikoak eragin dituen kasuetan ere: "ez deila", "ez daveinec", "ez badeiteque", "ez ditzein", "ez guitzazu", "ez guitzala" "Ez tezagula", "ez tugunein", "ez tirelacos", "ez paitu", "ez tituenac". Elementuak amalgamaturik agertzen direneko kasuak elkartuak utzi dira: "obronen" (<"obra onen), "beaute" (<bear dute), "veinipein" (<beinik bein), "yorquere" (iork ere).\nTestuen hautaketa|Analizatzaile morfologikoa|Analizatzaile sintaktikoa|Glosarioa|Testuen erkaketa|Batueratik


Begiak zabaldu | erbinnuriaren aztarnak\nabuztua 19, 2008 in gaur zer\nAtzoko DV egunkarian agertzen zen albistea: EAEko 10 biztanleetatik batek zirugia plastikoko ebakuntza bat egin du. Kuriosoa da gure gizarteak bizi duen eskizofrenia: alde batetik, izugarrizko presioa dago gorputz perfektua izateko; baina bestetik, norbere burua onartzeko beharra agertzen duten korronteek eta terapia desberdinek gero indar handia hartzen ari dira.\nBeno, horrelako ur sakonetan sartu gabe, Japoniatik datorren “moda” batek atentzioa deitu dit. Ez daukagunaren atzetik ibiltzeko ohitura nekagarriari eutsiz, herrialde honetako neskek bere begiak handitzeko lentilla bereziak jartzen dituzte (24 euroren truke), hain kuttunak dituzten manga marrazkien antza izateko.\n« Apustu artean\nArdiak zenbatzen »


APIRILAK 5,7,8 ZINE KARTELDEGIA\nNoiz sortua: Asteartea, 02 Apirila 2019 11:40\nAsteburu honetako zine karteldegian:\nHaurren saioan ‘Hotel Transilvania 3’, hotela daraman familia bereziaren oporraldiak jarraituz itsasoan zehar, eta Helduen saioan, Biboletak Ataungo Emakume taldearekin elkarlanean ‘María (y los demás)’, Mariak etxeko zaintzaren ardura izatetik bere bizitza bizitzeko saltoan erakutsiko diguna.\nGustoko izango dituzuelakoan,\nMARTXOAK 29, 31, APIRILAK 1 ZINE KARTELDEGIA\nNoiz sortua: Asteartea, 26 Martxoa 2019 13:32\nAsteburu honetan zine karteldegian:\nHaurren saioan ‘Los futbolísimos’ izango dugu, eskolako futbol taldea mantentzeko haurren borroka erakutsiko diguna eta helduen saioan ‘Noviembre’, pertsonak bizirik sentiaraziko dituen artea aldarrikatuz kale antzerkiaz esperimentatuko duen taldearen abenturak kontatuko dizkigu.\nGIPUZKOAKO ORGANOAK PLAZARA 2019\nNoiz sortua: Astelehena, 25 Martxoa 2019 10:43\nIgande honetan, martxoak 31, 12:00etan Musikenek antolatutako “Gipuzkoako organoak plazara” zikloaren barruan San Martingo Elizan kontzertua izango dugu Cristina García Banegasen eskutik.\nMARTXOAK 22,24,25 ZINE KARTELDEGIA\nNoiz sortua: Azteazkena, 20 Martxoa 2019 12:18\nAsteburu honetan Haurren saioan ‘Dixie eta matxinada zonbia’ izango dugu, euskaraz, Dixie gaztea Nigreda maltzurraren matxinadari aurre egiten.\nHelduen saioan, aurreko astean aurreratu bezala bi dokumental izango ditugu aste honetan: ‘Erraiak’ eta ‘Taming winter’. Lazkaon proiektatu zituzten eta amaieran irrintziz betez aretoa. Ea Ataunen ere gustoko dituzuen!\nMARTXOAK 15,17,18 ZINE KARTELDEGIA\nNoiz sortua: Asteartea, 12 Martxoa 2019 12:04\nMartxoak 15, 17, 18ko zine emanaldiak hauek izango dira: Haurren saioan ‘Los Increíbles 2’, superheroiek abenturak, familian rolak aldatuz eta etxeko txikienaren botereak kudeatu nahian. Eta helduen saioan ‘El gran cuaderno’, Bigarren Mundu Gerran bi haurrek bizi beharko duten gogortze prozesua kontatuz, Ágota Kristóf-en eleberrian oinarrituta.\nAurrerapen gisa, hurrengo asteburuan, Martxoak 22, 24, 25, errotuta ditugun ohituren inguruko bi dokumental izango ditugu, ‘Erraiak’ eta ‘Taming Winter’. Lehena irrintziaren inguruko ikerketan murgilduko da eta bigarrenak inauterien eta hartzaren arteko loturak aztertuko ditu Europako herrietan zehar. Oso interesgarriak biak.\nMARTXOAK 10, 11 ZINE KARTELDEGIA\nNoiz sortua: Asteartea, 05 Martxoa 2019 11:03\nMARTXOAK 10,11KO ZINE KARTELDEGIA:\nHaurren saioan ‘Mary eta sorginaren lorea’ animazioa izango dugu, lore bitxi baten bidez magia eskola batean murgilduko den gaztearen borrokak kontatuz eta helduen saioan ‘La novia del desierto’, zaintza lanen inguruan kokatzen gaituen film argentinar saritua, bi emakumeren zuzendaritzapean.\nMartxoaren 8ko greba deialdia dela eta ostiralean ez da zinema emanaldirik egongo eta filmak ere testuinguru honetan proposatu ditugu.\nOrrialdea 10-(e)tik 51-(e)ra


«Gaua beste argi baten azpian» proiektua | Observatorio Pirenaico del Cambio Climático\nBearnoko eskualdeak argi-kutsaduraren gaiari heldu dio berriro, eta «La Nuit sous un Autre Jour» proiektua abiarazi du. Honetan datza proiektu hori:\n- Bearnoko argiztapenaren kartografia egitea: lehen etapa horrek aukera ematen du sektore kalteberak identifikatzeko, non biodibertsitatearen galera eta argi-kutsadura errealitate bat den.\n- Argiztapena optimizatu nahi duten 40 udalerri boluntariori babesa ematea, aldez aurretik arriskupeko gisa identifikatutako sektoreei lehentasuna emanez: babes hori haien argiteria publikoaren inbentario bat egitean datza, bai eta argiteria hori energiaren, biodibertsitatearen, osasunaren eta zeruaren kalitatearen ikuspegitik optimizatzeko gomendioen zerrenda bat egitean ere.\n- Komunikazio- eta sentsibilizazio-jarduerak, 2022ko udako ekitaldi publikoak barne.\n1. Argi-kutsadurari buruzko zeharkako ikuspegia izatea eta soluzioen definizioan planteamendu sistemiko bat bultzatzea\n2. Argiteria publikoaren energia-kontsumoa eta berotegi-efektuko gasen (BEG) emisioak gutxitzea.\n3. Pantaila beltzak leheneratzen parte hartzea, gaueko espezieak klima-aldaketara hobeto egokitzea ahalbidetzeko\nGaur egun, proiektua abiatze-fasean dago: Bearnoko lurraldeetan bira bat ari dira egiten, hautetsiei proiektua aurkeztu eta argiteria publikoaren eta argi-kutsaduraren arloan dituzten praktika, motibazio eta oztopoen bilduma egiteko.\n2021eko irailera arte, honako hauek egin dira:\n• 100 galdetegi Bearnoko 379 udalerritako argiztapen-praktikei buruz\n• Tour des territoires-eko 3 bilera. 2021eko irailerako eta urrirako 4 programatu dira.\nKasua, batez ere, egokitzapenarekin loturarik ez duten beste politika batzuen helburuen bidez garatu eta aplikatu da, baina betiere klima-aldaketaren egokitzapenaren alderdiak kontuan hartuta.\nAkitania berria/Nouvelle Aquitanie\nPays de Béarn eta haren kideak, SDEPA, Région Nouvelle-Aquitaine\n• Argi-kutsaduraren arazoak ukitutako eragile guztiak mobilizatzea\n• Gaiaren zeharkako ikuspegi bat hartzea\nArgiteria publikoa berritzeko obren inbertsioaren itzulera nabarmendu behar da, lortutako energia-aurrezpenaren bidez.\nProiektuak Akitania Berriko eskualdearen laguntza du, haren «Natura eta trantsizioak» izeneko proiektu-deialdiaren esparruan, eta eskualdea eskualde izar bihurtzeko helburuaren barruan kokatzen da (SRADDETen sartutako helburua).\n01/04/2021 - 30/04/2023 (2 urte - Gauzatze-fasean)


Euskal kantagintzaren bidea heterogeneotasunera | Etxepare Euskal Institutua\nEuskal kantagintzaren bidea heterogeneotasunera\nAskotarikoa izatea da euskal kantagintzaren ezaugarri nagusietako bat, ia edozein estilo euskaraz entzuteko aukera baitago, eta kalitate teknikoaren aldetik gero eta disko hobeak argitaratzen dira. Jon Eskisabel Urtuzaga adituak euskal kantagintzaren ibilbide historikoari errepasoa egin dio eta biografia hautatuak garatu ditu ‘Euskal kantagintza: pop, rock, folk’ liburuan, ‘Euskal Kultura saila’ liburu bildumaren baitan berreditatu dena. Etxepare Euskal Institutuak sustatzen duen bildumaren lehen edizio hura duela 8 urte egin zen, eta eguneratuta ari da izaten sorta guztia.\nUrtean 200 bat lan argitaratzen dira euskaraz, badok.eus euskal kantagintzari jarraipena egiten dion atariak argitaratutako datuen arabera. Folk, pop eta rock musikak ia denetarako balio izan du Eskisabelen ustez. Izan ere, lirikarako zein aldarrikapen sozial eta politikoetarako, olgetarako zein engaiamendurako, tradizio zaharren berreskurapenerako zein berrien sorrerarako erabili da.\nEuskal rock-a eta folk-a heldu ziren gero, eta taldeek lekua hartu zieten kantautoreei. Taldeok XX. mende amaierarako euskal herri-musika berria sortzeko lehen urratsak egin zituzten. 1980ko hamarkada rock erradikalarena izan zen. Gizartearen ondoezak sistemaren aurkako jarrera inkonformistak eragin zituen eta punk, ska, reggae, hardcore eta rock taldeak sortu ziren. Gaztelania hizkuntza nagusi izan zuten talde gehienek. Ordurako, folk musikaren alorrean, euskal herri-musika berreskuratzeko ahaleginean ari zen Juan Mari Beltran musikari eta ikertzailea.\nMende hasierari dagokionez, nazioartean bezala, Euskal Herrian ere diskogintzaren alorra nabarmen eraldatu da. Autoekoizpenera egin dute askok, eta hori da, hain zuzen, herri musikan mende berriarekin sortu den fenomenorik aipagarriena. Egun ez dago eszena homogeneo edo nagusirik, eszena txiki ugari dago Euskal Herrian.\nBiografia hautatuei dagokienez, hurrengoak landu ditu Eskisabelek: Mikel Laboa, Benito Lertxundi, Xabier Lete, Imanol, Niko Etxart, Errobi, Itoiz, Beñat Achiary, Ruper Ordorika, Hertzainak, Juan Mari Beltran, Negu Gorriak, Fermin Muguruza, Su Ta Gar, Berri Txarrak, Joseba Tapia, Kepa Junkera, Jabier Muguruza, Anari, Mikel Urdangarin, Glaukoma, Mursego, Izaro Andres, Gatibu, Zea Mays, Willis Drummond, Ken Zazpi, Bide Ertzean eta Maddi Oihenartenak.


2016ko negoziazioaren inguruko LABen ikuspuntua – LabCaf\nHome/albisteak/2016ko negoziazioaren inguruko LABen ikuspuntua\n2016ko negoziazioaren inguruko LABen ikuspuntua\nPasa den astelehenean, hilak 23, BIM (Beasain, Irun, Madrid) murriztua burutu genuen, egungo hitzarmena ez salatzeko LABek egindako proposamenaren inguruan erabakitzeko eta honela, 2 urtetarako daukagun ultraaktibitateaz baliatuz, negoziaketa langileontzako egokiagoa izan daitekeen egoera batera (ez dakigu oraindik noiz arte) atzeratu asmoz.\nDuela hilabete inguru egindako afiliatu batzar batean azaldu eta onartu genuen, egun bizi dugun lan karga egoeraren ondorioz, LAB-CAF sail sindikalaren arabera, ez dela baldintza egokirik ematen hitzarmena bihar bertan negoziatzen hasteko. Azkeneko hilabeteak, lan karga faltari aurre egiteko neurrien inguruan akordio bila pasa ditugu eta egun oraindik 2016rako neurrien negoziaketa daukagu mahai gainean.\nHasieran BIMeko bileran ez gara guztion arteko adostasunera iritsi (ELA eta ESK salaketa orain egitearen alde eta ESK negoziaketa ere orain hastearen alde, CCOO eta UGT, berriz, LABen proposamena babestu dute). LABen ustez, eta egoera hau aztertuta, honelako erabaki batean gehiengo osorik gabeko erabaki batek ez daukala zentzurik ikusi dugu,nahikoa baita sindikatu bat bakarrik, legez bihar bertan gaurko erabakia atzera botatzeko. Azkenean,egungo hitzarmenaren salaketa (edozein hitzarmenen negoziazio hasieran eman beharreko pausu administratiboa) bere horretan ez denez helburu bat, erdibideko erabaki bat hartu dugu. Egungo Hitzarmenaren epealdia salatzea adostu dugu, ondorengo negoziazioa noiz eta nola egingo dugun definitu gabe.\nGauden egoeran, LABentzat garrantzitsuagoa da lan kargen inguruan dauzkagun negoziazioetan zentratzea. Bertan, hitzarmenarekin harreman zuzena daukaten baldintza eta kontrapartidak (enplegua eta lanaldia) dauzkagu mahai gainean. Gure ustez, egoera honetan negoziatzeak, hitzarmenean garrantzitsuak diren ere soldata eta bestelako gai sozialen aldarrikapena debaluatuta utzi ditzake. Honegatik, nahiago dugu hitzarmenaren negoziazioa atzeratu edo egoera hobe baten erritmora utzi.\nLABen jarrera, 2016ko lan kargen inguruko irtenbide akordatu bat hitzartu arte, hitzarmenaren negoziazioa EZ BULTZATZEArena izango da. Erabaki hau hartu arren, egoerak hala eskatuko balu, fronte guztiak aktibatzeko pausuak eman beharko genituzke.


“Haur esklaboak. Atzeko atea” erakusketaren inaugurazioa | Nafarroako Kutxa Fundazioa\n“Haur esklaboak. Atzeko atea” erakusketaren inaugurazioa\nGaur eguerdian inauguratu da “Haur esklaboak. Atzeko atea” erakusketa, eta gaurtik hasi eta azaroaren 9ra arte egongo da zabalik Civican-en. Ana Palacios kazetari eta argazkilariaren argazki-erakusketa da, eta Nafarroako Kutxa Fundazioaren eta “La Caixa” Gizarte Ekintzaren laguntza jaso du.\nInaugurazioaren osagarri, dokumentalaren proiekzioa izango da 19:30ean, eta amaitzeko, Ana Palaciosekin solasaldia izango da. Era berean, Afrika Ezinbestekoa erakundeak, UNICEFekin batera, egitarau oso bat antolatu du Afrikako gaurkotasunaren berri emateko.\n“HAUR ESKLABOAK. ATZEKO ATEA” – ERAKUSKETA\nErakusketa Ana Palaciosen proiektu dokumentala da, eta Nafarroako Kutxa Fundazioaren, UNICEFen eta La Caixa Gizarte Ekintzaren lankidetzarekin antolatu da. Ana Palacios egilea Saharaz hegoaldeko Afrikan giza eskubideen urraketak nabarmentzea xede duen kazetaria eta argazkilari dokumentala da.\nPalaciosen lana nazioartean argitaratu, erakusgai jarri eta saritu izan da hainbat komunikabidetan; hala nola: Al Jazeera, Der Spiegel, The Guardian edo El País. Gainera, hiru liburu argitaratu ditu, hainbat egoeraren berri emateko: Tanzaniako haur albinoak, Ugandako\naldaketa soziala edo erakusketa honen gaia den haur esklaboen egoera, esaterako. Ana Palaciosek etendako euren haurtzaroa berreskuratzeko “atzeko atea” aurkitzea, irekitzea eta zeharkatzea lortu duten berrogeita hamarretik gora haur esklaboren bizitzako historia kontatzen du 34 argazkitan. Protagonistek abusuz betetako iragana ulertzeko, onartzeko eta ahazteko borroka egiten dute, eta prozesu horretan laguntzen dieten GKE eta beste erakunde batzuen babesa dute.\nEgileak “esklabotza modernoa" kontzeptua txertatu du erakusketa honetan. Termino hori hainbat jardunbide edo delituren testuinguruan erabiltzen da; hala nola, pertsonen trafikoa, nahitaezko lana, haurren lana, haurren ezkontzak, eskaletasuna, sexu-esklabotza eta beste batzuk. Krimen horiek komunean dutena da denak direla baten kontrolpean dagoen beste\npertsona baten esplotazio moduak.\nAfrikako mendebaldeko kostaldean, urtero, milaka adingabeko ukitzen dituen pertsonen trafikoa gertatzen da; zifra barregarrien –trukean, 30 euro– eta balizko bizimodu hobearen promesa lauso baten truke saltzen dituzte familiek, eta, aldiz, goizetik gauerako esklabo-lana lortzen dute, beren herrialde eta senitartekoengandik urrun urte luzez. Adingabekoen trafiko hori hazi eta hazi ari da, eta horretaz hitzik ez egiteaz gain, natural bihurtzen da, gauza normaltzat hartzera arte.\nHorren sorburua muturreko pobrezia, eskualde hartan mendeetan bizi izan duten esklabotza- tradizioa eta haurren migrazioa sustatzen duten aspaldiko beste tradizio batzuk dira. Gertaera horren erroak bidegabekerian eta gizarte-desberdintasunean daude, eta pertsonek bizimodu hobearen bila migratzeko duten bidezko nahia kutsatzen du. Arrazoi horiengatik eta haurren eskubideak zein diren ez jakiteagatik, gertaera hori onartu egiten du gizarteak, eta horrek eragotzi egiten du harekin amaitzeko aukera.\nPROIEKZIOA ETA MAHAI-INGURUA\nGaur, asteartea, urriak 16, 19:30ean, “Haur esklaboak. Atzeko atea” dokumentala emango da, eta amaieran, Ana Palacios, dokumentalaren egilearekin solasaldia izango da. Eta urriaren 17an, 19:30ean, mahai-ingurua izango da "Esklabo bihurtutako haurtzaroa Afrikan" izenburupean. Mahai-inguru horretan adingabekoen trafikoari eta esklabotzari buruz hitz egingo da: horren kausak eta biktimak zein diren, besteak beste, eta Karmeldarren Vedruna Ikastetxeak, UNICEFek, hezitzaileek eta kazetariek hartuko dute parte.\nErakusketa horren osagarri, Afrika Ezinbestekoa elkarteak hainbat jarduera antolatu ditu Civican-en. Egitarau horren bigarren atalak Ekuatore Ginea izango du ardatz, eta hiru topaketa izango dira azaroaren 6an, 7an eta 8an, eta irakurketa-gida bat ere bai.\nLehenengo topaketan, “Afrikar Emakumeak Nafarroan·” izenekoan, Afrikako hainbat pertsona arituko dira solasean Nafarroan daramaten bizimoduari eta haien esperientziei buruz. Bigarren topaketan, Sonia Fernández Quincoces, LitERaFRica blogaren editoreak, Donato Ndongo idazlea elkarrizketatuko du Ekuatore Gineako literaturari, kulturari eta historiari buruz, “Ekuatore Ginea, atzokoa eta gaurkoa" izenburupean. Eta azkenik, “Norbera eroa dela jakitea”, Ramón Esono, Ekuatore Gineako marrazkilari,\numorista grafiko eta diseinatzailearen obra grafikoari buruzko elkarrizketa izango da. Jarduera horiek guztiak osatzeko, “Ekuatore Ginea” irakurketa-erakusleihoa izango da, eta bertan, herrialde horretako errealitatea hobeto ezagutzen lagunduko duten literatur lanen\nhautaketa bat egongo da kontsultagai, azaroaren 5etik abenduaren 18ra.\nAz 14 Api\nAudición guiada Ciclo 9 OSN\nEn clave de #F\nOg 15 Api\nLa editorial: ficciones y realidades\nVecino de letra-Letrakide


Urriaren 3an Iruriko ehortzetan izan ginenok nekez ahantziko dugu Etxahunen azken agur hura. Zinez. Xiberuak berez duen malenkonia kutsu nabarmenari, xiberutarrik famatuenaren oroitzapena gaineratu baitzitzaion. Jendetza gaitza hara bildua, nahiz asteazken arratsalde hura joateko aukerarik onena ez izan. Iruri, bestalde, Atharratzetik hiru kilometrora, ez baita biltokirik errazena.\nJendetza gaitza, halere; eta berebil ilara luzea kaminoaren ertzean. Lau jendarmeren ohorea ere eskaini zigun Paueko prefetak: eskerrik hanitx!\nIruriko elizara ezin denok sar, eta atariaren ondoan eta elizaren inguruan jende askotxo. Bozgorailuei esker, dena dela, xiberera hutsez egin den zeremonia ongi entzun ahal izan dugu. Eta elizkizuna amaitzerakoan hasi da hunkigarriena.\nHasteko, bertso bana eskaini diote hara joandako bertsolariek, bertsolari guztiek alegia. Mattinek ireki du saila, Ahetzeko airez oratua; eta gero, ilara entzungarrian, hantxe aditu ditugu, bertso doinu honetan eta hartan Azpillaga, eta Mendiburu, eta Lopategi, eta Enbeita, eta Lizaso, eta Etxeberria, eta Lazkao Txiki, eta abar, eta abar Euskal Herriko Euskadi eta sentiera guztiak Xiberuko isiltasunean barrena zabaltzen zirelarik; eta Mixel Airek, Xalbadorren semeak, itxi du kantu saila.\nMunitibarko Erramun Gerrikagoitia bizkaitar-xiberutarrari heldu zaio txanda, horretara: “Ez naiz ni bertsolaria, eta etorri ahala azalduko dizuet bizkaitarren sentimendua...”. Isilune luze bat, ondoren zotin batzuk, beranduago... Ezin segi: “Etxahun!... Eskerrik hanitx!…!”. Gertakari hartan neur zitekeen denen sentimendua.\nOrduan, eta Etxahunen azken nahia bete beharrez, Ximena, azken pastoralaren heriotza-kantua eskaini dute hura eman zuten emakumeek (Ximena pastoralean Etxahunek ez baitzuen gizasemerik sartu). Eta Xiberuko kanta herrikoia arrapiztu eta moldatu ere egin duen herri-artistaren melodia entzun dugu, hunkiturik: bere apalean, bere herrikoian, artista gaitza Etxahun, xiberutar asko bezala.\n“Eta orai, Etxahunen ühüretan, Agur Xiberua khantoria emanen dügü”, esan du Roger Idiartek. Ahotsak han eta hemen eteten zirela, berriro entzun da, baina bere egiazko giroan:\nbazter guztietako xokhorik eijerrena.\nzuri ditit ene ametsik goxuenak...\nZerraldoa lurperatzeko tenorea heldu da horretara. Elizaren ondoko kanposantu txiki hartan, zabalik, Etxahunen hilobia prest zegoen. “Etxahunek ez zuen nahi bere ehortzeta egunean tristura girorik izan dadin; eta haren aireak entzuten direlarik aterako dugu gorputza”.\nEta txirulak entzun dira. Aurretik bertako erretorea (xiberutar hiztun aparta) Roger Idiart azkaindar zalgiztartua, eta Santa Graziko pastoralgile berria, Junes Casenave, negarrari nekez nagusitzen ari.\nEta azken agurrak izan dira orduan, arratsaldeko eguzki ederrak Xiberuko bazter miresgarri haiek are miresgarriago egiten zituelarik. Entzule isil Etxahunen semea, eta pastoraletan parte hartu izan duten artistak, Xiberua guztitik hara helduak; eta Xiberuko herri xehea; nekazari zailduen aurpegietan sentimendua zinez ageri. Hegiaphal errienta mintzatu da aurrenik, Lagünt eta Maitha elkarteko lehendakaria ondoren eta Haritxelhar azkenekorik, Euskaltzaindiaren izenean. Hirurak ongi.\nEta zeremonia bukatu da. Eta jendea sakabanatzen eta eztarriko korapiloak askatzen hasi.\nEta ikusitako aurpegiak kontatzen hasi gara: Ager Garat, jakina, Etxahunen atabalaria, eta Udoi Miroir de la Soule-ko zuzendaria, eta Lafitte kalonjea, eta Aita Lartzabal bere gose-oporretik irten berria, eta Ximun Haran, eta Lekuona apaiza, eta Sabin Irizar idazlea, Iñaki Beobide, eta Larrondo, eta Iaben iruindarra, eta M. Azkarate eta F. Ormazabal irakasleak eta... beste pertsona ezagun batzuk, baina ez asko. Eta herria, ausarki, Xiberuko herri xehea, aldraka, dena utzita hara joana.\nNON ZIREN BESTEAK?\nEta ene galdera, eta askorena, hau da: Non ziren besteak? Non ziren Garaikoetxea, Arzallus, Marcos Vizcaya, Bandres, Cuerda, Labeguerie, Marie eta abar, eta abar, eta abar? Gero eta garbiago agertzen ari den etendura ezkutatu ezina da jadanik? Gure instituzioen alde ari diren politika-gizonak Euskal Herritik at, euskal mundutik at, eta Euskal kulturatik zeharo at mugitzen dira. Arrotz zaizkigu jadanik!\nO Caddhain Dublingo politikoei zeharo arrotz zitzaien bezala, eta alderantziz. Pixkanaka-pixkanaka Euskal Herria eta Euzkadi bi gauza dira, elkarrekiko arrotz. Eta hau, zer gerta ere, salatu beharra dago. Irlandako deskalabrua gure begien aurrean ari baita mamitzen.\nZuberotarrik famatuena hiltzeak ez ditu gure politikariak hunkitu. Jakina: Xiberua txikia da, pobrea da; eta Etxahun bere mailan jenio bat izanik ere, ez zen inor, ez zen “De Etxahun”, eta ez zituen langileak bere lepora esplotatzen. Baina Etxahun poeta zen, musikaria zen, abertzalea zen (zenbat abertzale, bere adinkide, Iparralde alienatu horretan?), eta, ahal zuen bezala, bere bizi osoa eskaini zion Euskal Herriari. Baina hau guztia berdin zaie gure politikariei.\nOraingo vascongadismoa, jakina, taktika omen da. Baina taktika balitz, gure politiko horiek ez zuten aukera hau galduko: denak batera, ehunka, milaka joango ziren Irurira; eta “Iparraldea Euskadi da” esaera galeriarentzako oihu oportunista bat ez zela erakutsiko ziguten garbi. Baina Irurin ez zegoen politikaririk batere. Ezta oportunismoz ere. Etxahun nor zen ez baitakite; eta Xiberuko herriak zinez eta bihotzean sentitu zuen galera gaitz hau bost axola baitzaie berei. Oportunismoz joango ziren, bai; baina ez dira konturatu ere egin!\n“Muga ken” esaten dugu. Baina Irurin garbi ikusi dute xiberutarrek beren poeta ez dela inor Hegoaldeko puntuzkoentzat. Nola nahi duzue muga gesal dadin?\nEuskararen beharrezkotasuna planteatu orduko, euskeromano eta lastre deitzen gaituzte politikariok. Baina Euskai Herriaren lastre, beroiek dira. Argi eta garbi.\nEman dezagun euskara gaur gure buruzagiei eskatzea borondatekeria dela (nahiz ingelesez ongi jakin horietako askok!). Borondatekeria al da, ordea, politikari horietatik ehuneko bost bederen Etxahunen ehortzetara azaltzea? Ezta hori ere!\nEta ez da bereizkuntza bat: Iruñeko Udako Unibertsitatetik, era berean, Patxi Zabaletaz beste inor ez zen hara itxura egitera ere agertu; eta Mikel Zarateren elizkizunetan oso gauza antzekoa gertatu zen.\nIRLANDAREN FANTASMA BELDURGARRIA\nIrlandaren fantasma beldurgarria behin eta berriz agertzen baita, beldurgarri, politika gizonek Euskadi eraiki nahi dutela eta abertzaleok Euskal Herria berreraiki.\nHots, eta gauzak garbi uzteko: Euskadi munstro bat izango litzateke Euskal Herria babesteko eta zerbitzatzeko ez balitz. Areago: Euskadi horren muina eta bihotza Euskal Herria izango ez bada, ez dut nik lotsarik batere kontra nagoela esateko, eta Euskadi horren beharrik ez duela Europak, ez munduak, eta ez abertzale garenok ere.\nBaina ni oso beldur naiz: hitzek beren mamia galtzen dute egunetik egunera. Gaur Euskadi, abertzalismo, sozialismo eta beste mila hitzek, fetitxe bihurtu ahala, beren mamia galdu dute. Eta oportunismo hutsez erabiltzen dira. Irlandan Sinn Fein eta gainerako gaelikozko hitzak hor, fantasmak bezala, airean gelditu diren bezalaxe. Irlandakuntza hasia da mamitzen. Eta hauxe izan daiteke inperialismoaren garaitzapen postumoa: hitz batzuk erregalatu eta arimarik gabe eta odolik gabe Euskal Herria estatuto vascongado-ak hornitzen duen katabut dotorean ehortzi. Encore une ruse de l’Histoire...\nIruritik, beraz, oso kezkatuta etorri naiz, oso! Eta neure indar guztiez galdetzen diet abertzale guztiei, aurrera pausoa emateko tenorea ez den etorri. Zein urrats? Azken orduko oportunista aberchale guztien kontra, Euskadi Askatuaren dei bakarra eta euskalduna jaurtitzeko.


Festibaleko kontzerturik onena? | Gernikako Lekuek\nGernikako Lekuek > Zaharrak > Festibaleko kontzerturik onena?\nFestibaleko kontzerturik onena?\nBeharbada batzuentzat bai. Baina ez da hori garrantzitsuena… Sorpresa ikaragarria izan zela behintzat argi geratu zen Trinketen Antitxokoan. Aho zabalik zegoen jendea ikustea baino ez zegoen. Ba al dago ezer hobeagorik kontzertu batera joan ikustera zer gertatuko den eta saltoka amaitu baino?\nHori zan gertatu zena ostegun hartan. Osteguna! Asteburua heltzeko gogoa zegoen eta PAUSek guregana erakarri zuen asteburua segituan. Eskertzekoa portugaldarren erakutsi zuten jarrera oholtza gainean.\nAurreko urtean Malcolm Holcombek utzi zigun liluraturik eta orain dela gutxi bueltatu da Trinketera. Berdina gertatuko ete da PAUSekin? Bat baino gehiagok gustora hartuko luke berria… Nahi dezuten arte!


Bizkaitek 2003 egitaraua: ikerketarako azpiegitura sustapena. Sustatu.eus - Teknologia albisteak\nBizkaitek 2003 egitaraua: ikerketarako azpiegitura sustapena.\n2003-07-15 : 18:07\nBizkaiko Foru Aldundiak Bizkaitek 2003 programa aurkeztu berri du. Aipatu programaren helburua Bizkaiko ahalmen zientifiko-teknologikoa eta Europako sisteman duen presentzia hobetzea da. Hau da, Bizkaitek programak Bizkaian ikerketa-azpiegitura sustatu eta teknologia-berrikuntza indartzen ditu. Eskabideak aurkezteko azken eguna 2003ko irailaren 30a da.\nLehiaketa aurreko proiektuen garapena bultzatu.\nAzpiegituretan eta ekipamendu teknologiko aurreratuetan inbertsioak erraztu.\nBizkaitek 2003 programarekin garapenerako politika berriak gauzatzea lortu nahi da. Programaren helburuak finkatuta, honako ildo hauek sustatu behar direla proposatzen du:\nTeknologian eta berrikuntzan Europarekin bat egitea; Zientzia, Teknologia eta Berrikuntza Plana babestuz.\nBizkaiko enpresa txiki eta ertainen berrikuntza.\nIkerketa proiektu eta azpiegituretarako diru laguntzak.\nBizkaiko polo teknologikoen erakarpena.\nLehiakortasunerako ikerketa proiektuak sustatuz eta azpiegitura eta ekipamendu teknologiko aurreratuetan inbertsioak erraztuz Bizkaiko ahalmen zientifiko teknologikoa hobetu nahi du aldundiak proiektu horren bidez.\nEuskal zientzia eta teknologia sarea Zentro Teknologikoek, I+D+i Fundazio eta Elkarte Sektorialek, Unibertsitate Eskola eta departamentuek eta I+D enpresa unitateek osatzen dute.\nBizkaiko irabazi-asmorik gabeko erakundeei zuzendutakoak dira eskaintzen diren laguntza eta zerbitzuak. Euskal zientzia eta teknologia sarea osatzen duten mota hauetako erakundeak izan daitezke onuradunak:\nI+G+i arloan diharduten fundazio eta sektore-elkarteak.\nIkastetxeak eta unibertsitateko departamentuak.\nEnpresa Ikerketa eta Garapen Unitateak.\nDekretu honetan azaltzen diren onurak zehazturiko lanetarako dirulaguntzak dira, itzuli behar ez diren diru-laguntzak hain zuzen. Bizkaitek programaren diru-laguntzen bidez, honakoak finantzatzen dira:\nLehiaketa aurreko ikerketa-proiektuak.\nAzpiegituretan eta ekipamendu teknologiko aurreratuetan inbertsio proiektuak. Teknologia-azpiegituretarako inbertsio-proiektuak\nTeknologiak garatzeko proiektuak.\nBizkaitek 2003 programak emango duen dirulaguntza aurkeztutako programetarako diruz lagungarri diren gastuen %70era artekoa izango da. Dirulaguntza hori ez da itzuli beharko. Proiektu horiek 2003-2005 artean garatuko dira.\nBizkaiko Foru Aldundiak enpresa ekimena eta berrikuntza sustatu nahi ditu. Horrela, Europar Batasunak 2010erako finkatua duen mugan Bizkaia Europan berrikuntza jasangarriaren alorrean erreferente bihurtzeko nahia agerian gelditzen da.\nEskaera txostena edo Foru Dekretua eskuratu nahi izanez gero, klikatu hemen.


Maskara (mozorroa) - Wikipedia, entziklopedia askea.\nArtikulu hau mozorro edo antzezpen jantziari buruzkoa da; beste esanahietarako, ikus «Maskara (argipena)».\nMaskara edo mozorroa kartoiz, ehunez, plastikoz edo kidekoz materialez eginiko irudia da, aurpegi bat irudikatzen duena eta begitartea estaltzeko erabiltzen dena. Maskarak antzinatik asmo zeremonial eta praktikoekin erabili izan dituzte.\nVeneziar maskara bat\n3 Erritu maskarak\n3.1.1 Antzinako Egipto\n3.2.1 Ipar Amerika\n3.3.2 India/Sri Lanka/Indo-Txina\n3.4.6 Euskal Herria\n4 Antzerki maskarak\n4.1 Japoniar Noh antzerkia\n5 Maskara funtzionalak\n6 Fikziozko lanetan\n7 Maskara COVID19 garaian\nMaskararen erabilera oso zaharra da Mendebaldeko kulturan. Ezagunenak greziarrek antzerkian euren pertsonaiak identifikatzeko erabiltzen zituztenak dira, baina prosopon deitzen zieten, euskaraz prosopopeia, eta ziurrenik, pertsona gisa heldu zen terminoa.\n'Agamemnonen maskara', Heinrich Schliemannek 1876an Mizenasen, Grezian, aurkitutako XVI. mendeko maskara. Arkeologia Museo Nazionala, Atenas.\nMaskara gure hizkuntzan italiar mascheratik hartu zen. Italiako terminoa, berriz, arabiar masjaratik eratorria zen, antzerki emanaldien tarteetan maskara jantzita agertzen zen bufoia edo pailazoa izendatzeko erabiltzen zena. Arabierazko hitza sahir-etik zetorren. Hizkuntza horretan «norbaiti burla egitea» esan nahi zuen eta Europan italiar dialektoen eta okzitanierazko masca «sorginaren» eragina izan zuen, germaniar edo zelta jatorrikoa. Hala ere, litekeena da italiar hitza katalanez màscaratik eratorritako gaztelaniara iritsi izana.\nMaskarak hainbat forma izan ditzaketen objektuak dira eta aurpegi osoa estal dezakete. Material mota askorekin egin daitezke, egurra, ehuna eta landare-zuntza barne. Pintura, metala, buztina, lumak, aleak, azal-oihalak...\nBatzuetan maskarak erlijio edo erritu baten parte dira, nahiz eta beste batzuetan anonimotasunaren bermea, osasuna babesteko, ehizan, kiroletan, jaietan edo gerretan, edo, besterik gabe, apaingarri gisa erabil daitezkeen. Ipuin kontalariek maiz erabiltzen dituzte maskarak haien narrazioak biziarazteko. Nahiz eta maskarak babesteko erabil daitezkeen ere.\nMaskaratzea antzinako tradizio bat da, Europako hego-mendebaldeko (K.a. 30.000-15.000), Tassili n'Ajjer, Aljeriako hego-ekialdeko, Afrika iparraldeko (K.a. 4000-2000) eta pintura paleolitikoko pintura eta eskultura.\nAfrikako maskarak, eskuz egiten ziren, ezaugarri desitxuratuekin, proportzionalki normalean baino handiagoak, kobrez, egurrez edo boliz eginak. Antzinako maskarak Paleolito aroaren aurretik Afrikan erabili zirela uste da. Animalia edo arbasoen izpirituak, heroi mitologikoak, balio moralak edo pertsona bat sinbolikoki ohoratzeko modua adierazten dute.\nAfrikako maskarak giza aurpegiaren edo animalia baten muturraren formakoak izan ohi dira. Animalia baten espiritua irudikatzen dute eta maskara zeraman pertsonak animaliarekin komunikazioa ahalbidetzen zuen. Irudikatzen diren animalia ohikoenak bufaloa, hiena, belatza, krokodiloa eta antilopea dira. Afrikako maskaren beste gai bat edertasun femeninoaren idealak sortutako emakume aurpegia da.\nAntzinako Egipton, maskarak ere erabiltzen zituzten erlijio eta zeremonia ospakizunetarako. Adibiderik ezagunena Osirisen heriotzaren eta berpizkundearen irudikapena da. Harri bitxiekin egindako maskarak erabiltzen zituzten lurperatzeko prest zeuden momietan.\nLehenengo maskarak egurrezkoak ziren, gero kartoia erabiltzen zuten, papiroz edo lihoz egindako materiala eta igeltsuz busti eta gero egurrezko molde batean moldatzen zuten. Hauek klase baxuentzako aldaera merkea zen. Benetako heriotza-maskarak metal preziatuez eginak ziren. Heriotza-maskara ospetsuenetako bat Tutankamonen maskara da.\nErritu maskarak erabiltzen zituzten apaizek. Maskara hauek ere kartoiez eginak ziren eta gero margotzen zituzten. Animalien buruen antzera egin ziren, Anubisen burua, txakal baten burua zuen heriotzaren jainkoa.\nEguberrietan, Calabarren, Cross River hiriburuan, espiritu batzuk irudikatzen dira frondekin eta sare-oihalekin.\nMaskaradunek iraultza modernoko tresnak dituzte gainean, pistola bat eta telefonoa. Sokek esklaboen sufrimendua sinbolizatzen dute, eta ikatz eta melazaz zikindutako azala kolonialen garaitik janzten den mozorro merke eta sinplea da.\nEstatu Batuetako ipar-mendebaldeko biztanle indigenen artean, zeremonietan maskarak erabiltzen zituzten galdutako maiteak dolutzeko.\nBrasilgo indigenek animaliak, hegaztiak eta intsektuak sinbolizatzen zituzten zeremonietan maskarak jantzi zituzten.\nMaskarek ere ezaugarri sinbolikoak zituzten, Alaskan bizi ziren eskimal tribuetan ikusten den bezala. Alaskako eskimal populazioen maskarek naturako izpiritu arriskutsuetatik babesteko eta ehiza arrakastatsua bermatzeko funtzionatzen dute. Eskimalentzat animaliak ez dira janari produktuak soilik, errespetuz tratatu beharreko izaki espiritualak baizik.\nAsian, bai errito espiritualetan, bai ezkontza-loturak gauzatzeko eta baita antzerki-emanaldietan ere erabiltzen dira. Adibide ikusgarria Baliko Barong-Rangda dramekin ikus daiteke, ongiaren eta gaizkiaren indarren arteko antzinako gatazka irudikatzen dutenak.\nTxinan dantza emanaldietan erabiltzen dira. Jainkoen eta espirituen ongietorri ospakizun gisa egiten diren zeremonietan, jende taldeek "sorgin maskarak" janzten dituzte. Maskara hauek erritualetan ere erabiltzen dira, hala nola, etorkizun hobeago baten aldeko otoitzetan eta hileta-erritoetan arima bat bakean atseden hartzeko ere.\nJaietako maskarak ospakizunetan erabiltzen dira, batez ere Txinako Urte Berrian. Maskara asko erabiltzen dira, baina horietako ospetsu eta garrantzitsuena dragoi maskara da. Dragoi maskara txinatar kulturan fortuna eta oparotasunaren sinboloa da. Oso konplexua izan ohi da, gorriz, urrez eta urdinez koloreztatua eta lumaz eta ilez apaindua.\nPertsonaia maskaratuak, normalean jainkoak, Indiako forma dramatikoen ezaugarri nagusiak dira, hauetako asko Mahabharata eta Ramayana epopeien antzezpenean oinarrituta. Indiar eragin kultural handia izan duten herrialdeek (Kanbodia, Birmania, Indonesia, Thailandia eta Laos) Indiako formak garatu dituzte, tokiko mitoekin konbinatuta, eta estilo bereizgarriak garatu dituzte.\nIndonesian, maskarada-dantza hindu eta budisten eraginak baino lehenagokoak dira. Indonesiako jatorrizko tribuek, Dayak adibidez, naturaren izpirituak irudikatzen dituen Hudoq dantza maskaratu dute. Javan eta Balin, maskaradun dantzari topeng deitzen zaio normalean eta hinduen eragina erakusten du, Ramayana eta Mahabharata bezalako epikoak agertzen baitira askotan. Panji jatorrizko istorioa ere ezaguna da topeng maskara dantzan. Indonesiako topeng dantza estiloak oso hedatuta daude, hala nola, topeng Bali, Cirebon, Betawi, Malang, Yogyakarta eta Solo.\nJaponiako maskarak antzerki tradizio oso zahar eta oso sofistikatu eta estilizatu baten parte dira. Sustraiak historiaurreko mitoetan eta gurtzetan egon arren, arte forma finduetan eboluzionatu dute. Maskararik zaharrenak gigakuak dira. Forma jada ez dago eta ziurrenik dantza emanaldi mota bat zen. Hortik sortu zen Bugaku, barail mugikorreko maskarak erabiltzen zituen dantza-drama bat.\nEuroparen kasuan, antzinatik, maskarak erabiltzen ziren larruazala eguzki izpietatik babesteko, larruazaleko tonu argiak goi mailako klase bateko kide izatea adierazten baitzuen, lan fisikoekin lotzen zen larruazal beltzaranaren aldean. Gainera, aurpegiaren zuritasuna edertasun femeninoaren idealaren oinarrizko elementua zen.XVII. mendeko Europan, izurritearen biktimak artatzen zituzten medikuek goitik behera estaltzen zituzten beraien burua, eta maskara pikutsua eramaten zuten.\nInauterien garaian Veneziara heltzen ziren bidaiari asko. Maskararen moda Europan zehar hedatu zen.\nAristokrata handiek dantzaldi bikainak antolatzen zituzten euren jauregietan, ehunka pertsona bertaratzen ziren, batzuetan milaka, denak maskarak jantzita eta mozorro ezberdinenekin. 1714an, Duc de Berry-k hiru hilabetez eman zituen dantzaldiak, eta horietan «dena zen dotorea: musika, freskagarriak, 3.000 maskarada baino gehiago izan ziren, besteak beste, dukea eta dukesa, printze, printzesa eta gorteko beste jaun handi guztiak eta Parisko biztanle nagusien kopuru handi bat. Goizaldera arte iraun zuten. Beste dantza batzuk Borbon-Condéko dukeak, Contiko printzeak, Maineko dukesak, Siziliako eta Espainiako enbaxadoreak... Espainiako enbaxadoreak Osunako dukea zen, eta astean bitan dantzak eskaintzen zituen astean.\nDantzaldi batzuetan sarrera librea zen, beraz, aretoak beteta zeuden. Beste batzuetan, gonbidapena behar zen edo aretoa beteta zegoenean ateak itxi egiten ziren. Dantza pribatu hauek paristarren aisialdirako eskariari erantzuten ez ziotenez, Orleanseko dukeak 1716an dantza publiko bat sortzea onartu zuen, "Opera Ball". Inauteri garaian astean hiru egunetan izaten ziren –astelehena, asteazkena eta larunbata. Maskara zenbat eta arraroagoa izan, orduan eta gehiago miresten da.\nMozorrodun dantzaldiak zaintza zerbitzua zuten. Berry-ko dukeak, berak antolatzen zituen dantzaldietan, «gau osoan armak eskuan zituela, bai desfilatzeko, bai desordena saihesteko». Beste batzuek aldiz, hori alde batera uzten zuten eta orduan «gauza beldurgarriak» gertatu zirela esan zuen Nimeitzek. Gertaera hauen beldurrez, emakumeak beti lagunduta joaten ziren, nahiz eta ez zertan senarrak edo senargaiak. Maskarari esker, edonor ausartu zitekeen dantzaldi batean aitortzeko beldurrik gabe. Ezberdintasun sozialek ez zuten axola, nahiz eta hitz egiteko moduak bakoitzaren klase soziala agerian uzten zuten.\nBiztanleen eguneroko bizitzan maskarak sartzen ziren, batez ere inauterietan, baina baita urritik abendura arteko hilabeteetan ere. XVIII mendean, maskarak eguneroko objektu bihurtu ziren bertako biztanle guztientzat, sudurra eta begiak soilik agerian utziz.\n1781ean sute batek Opera Antzokia suntsitu zuen, eta Inauterietako maskarada dantzaldi handiaren lekua aldatzera behartu zuen. 1789an Frantziako Iraultza hasi zenean, maskarak debekatu egin ziren eta Inauterietako pilotaren tradizioa hautsi zen. Hauek 1799an itzuliko ziren, baina, laster debekatu zuten polizia iturriek garaian ugaritu ziren gaizkileak identifikatzeko zailtasunak zirela eta.\nVenezian maskara mota askotarikoak zeuden:\n“Bauta”, seguruenik maskara famatuena. Aurpegi osoa estaltzen du eta ez du ahorik, baina kokots-itxurako moko bat dauka, eta, horri esker, janzten duenari hitz egin, jan eta edan dezake kendu gabe.\n"Lady" emakume aurpegia duen maskara urreztatua.\n"Gatto" katuaren buru itxurako erdi maskara bat da.\n"Dottore Peste" edo "Medico della Peste" maskara bat da, izurritea pairatzen zuten gaixoak artatzen zituzten medikuek erabilitako maskara historiko baten kopia bat da. "Moko" luzeko larruz egiten ziren.\n“Moretta”, normalean emakumeek erabili ohi dutena, ahorako irekidurarik gabeko belusezko maskara obalo bat da, hortzen artean sakatzen den botoi batek eusten duena, horregatik “maskara” ere deitzen zaio. “servetta muta”.\n"Pantalone" zaharrenetakoa da.\n"Gnaga", emakumez mozorrotutako gizonezkoek janzten zuten mozorroaren maskara.\n"Harlecchino". Arlequin, jatorriz, Commedia del’Arte maskara ezagunenetako bat da, XVI. mendeko Bergamo baxukoa.\n"Kolonbiarra". Arlecchinoren neska-laguna, Colombina (Arlecchina izenez ere ezaguna), ez da benetako maskara bat, Servettak bere aurpegia darama eta.\nAntzinako greziarrek maskarak erabiltzen aitzindari izan ziren Dionisiako jaiak onartzean, Dionisoren omenez, ardoaren eta ugalkortasunaren erritualen arduraduna den jainkoa. Ospakizunean, denek dantzatu, abestu eta orgiak egin zituzten Jainkoaren presentzia gogora ekartzen zuten maskara erabiliz. Antzerki grekoan maskara neutroago agertzen da hasieran, adierazpenik gabe, eta gero helenistikoan hori aldatzen da.\nErromatar Inperioa erortzearekin batera, lehen kristauek ia debekatu zuten maskarak erabiltzea.\nIzurrite garaian erabiltzen zuten maskara\nLuis XIII.aren Frantziako gortean, andre batzuek maskarak jantzita mantentzen zituzten besteenganako distantzia adierazteko. Frantzian izan zen maskara formako "loup" (otsoa) deitzen zirenak, kopetatik kokotsera estali eta ahoan botoi batekin lotzen ziren. Satinezko maskara beltzak oso ohikoak ziren Europako hiri handietan, eta edozein motatakoak izanda ere, emakume dotore guztiek erabiltzen zuten.\nLondresen, XVII. mendearen bigarren erdian, andre dotore baten neguko arropak, eskularruez, zapiez eta larruzko eskularruez gain, larruazala babesteko maskara bat izan behar zuen.\nEspainiaren kasuan, badirudi emakumezkoen maskararen moda ez zela gehiegi errotu. Emakume espainiarrak aurpegia estaltzen ziren zapi edo belo arin batekin larruazala babestearen aldekoak ziren, begietatik eztarriraino.\nEuskal Herrian maskarak erabiltzen dituzten neguko jaietako mozorrotuek izen ezberdinak hartu dituzte. Hona hemen horietariko batzuk eta dagozkien alegiazko herriren bat, beste askoren artean: marroak (Gernika), marmoak (Lekeitio), kokoxak (Markina), kokomarroak (Elorrio), kukumarroak (Bergara, Antzuola), los porreros (Arabako San Milian, Zalduondo, Egiraz, Egino), los cachis (Azatzeta, Onraita, Erroitegi), los zarramoqueros (Pangua), los mascaretas (Bastida), txatarrak (Arbizu), txatxoak (Lantze), txatxuak (Etxaleku, Eguarats), muzizarkok (Auritz, Auritz Berri), los zipoteros (Burgi, Bidangotze).\nZuberoako herrietan, beste hainbat lekutan bezala, inauteriak zirela eta, mutil mozorrotuak kaleratzen ziren eta etxez etxe ibiltzen ziren eskean. Mozorro hauek maskak ziren, bereziki aurpegia estaltzeko maskarak erabiltzen zituztelako. Baina, maskaradak eskatzen dituen antolaketa eta partaidetza maila horren gainetik kokatzen dira, oso maila garaian gainera. Dantzari trebeak behar dira, koreografien zailtasunak txit nabariak dira, janzkerak arduraldi handia eskatzen die egileei. Hona hemen egungo maskaradetako pertsonaien zerrenda: Txerreroa, Gatuzaina, Kantiniersa, Zamalzaina, Aintzindari, Bandelari edo Enseñaria, Jauna eta Anderea, Laboraria eta Laborarisa, Manitxalak, Xorro - txak, Kestuak, Buhaumiak, Kauterak edo Kaoteruak. Egun, Zuberoako maskaradetan ikus daitezkeen maskara bakarrak buhaimek erakusten dituztenak dira. Buruan, feltrozko txano edo kapela, askotan hautsita, janzten dute. Aurpegikoa maska izenez ezagutzen da, eta zuzenki buru atzealdean lotzen da bi lokarriren bitartez. Larruzkoak dira, eta horretarako ahuntz larrua erabiltzen da, ileak agerian utzirik. Aberearen larruaren arabera, kolore desberdinetakoak izan daitezke: arrea, grisa, zuria, beltza, edota kolore nahastutakoak.\nAntzerki-maskarak misterioaren, barrearen eta dramaren sortzaileak dira, publikoaren irudimena puztuz eta, aldi berean, emozioak ukituz. Aktoreak keinuen eta mugimenduen bidez maskarak biziaraztea du zeregina. Egurra zizelkatu zuten maskarak egiteko, eta hauek tragediarekin eta komediarekin lotutako ezaugarri zehatzagoak zituzten. Gizonek aurpegia estali zuten irudi horiekin emakumeak, jainkoak, animaliak edo beste pertsonaia batzuk antzezteko Greziako antzerkian. Maskararen erabilera ezaguna egin zen antzerkian, horrela, beste herrialdeetara zabalduz.\nJaponiar Noh antzerkiaAldatu\nIrudi misteriotsuak, jasotzen duten argi kantitatearen arabera espresioa aldatzen dutenak. Japoniar batzuen ustearen arabera, maskarak janzten dituztenen energia negatiboa eta desio ezpuruak xurgatzeko gaitasuna dute. Hori dela eta, familia nobleek eta goi-gizarteek figurak beren etxeen sarreran jartzea aukeratu zuten espiritu gaiztoak uxatzeko asmoz.\nHistorian zehar, antzerki-maskara mota desberdinak gehitu dira, eta haien ezaugarriak denboran zehar mantendu edo eboluzionatu dira.\nEsaterako, antzinako Grezian komedia-maskarak irribarre burlazkoa zuten ezaugarri.\nBestalde, tragedia generokoek, miseria erakusten zuen aurpegi finkoari eusten zioten, horrela emakumeak, gazteak eta helduak irudikatuz. Hala ere, gaur egun dramaturgiaren munduan honako hauek erabiltzen dira:\nMaskara neutralak: inolako keinurik adierazten ez dutenak dira.\nCommedia dell'Arte-ko maskarak: aurpegi erdia agerian.\nJaponiako Noh antzerkiko maskarak: mota honetako maskara ugari daude, pertsonak, deabruak, lapurrak, zaharrak, mamuak irudikatzen dituztenak, egoeraren arabera bakea edo izua eragin dezaketen beste pertsonaia batzuen artean.\nVeneziako (Italia) maskarak: sexu gaiak agertokian irudikatzeko erabiltzen dira. Material eta elementu apaingarriz eginak daude, hala nola: lumak, larruak, ehunak edo harriak. Koloreak, zuria, gorria eta beltzaren artean aldatzen dira.\nAnimalien maskarak: haurrentzako antzezlanetarako edo logika falta duen absurdoaren antzerkian erabiltzen dira gehienbat.\nMota honetako maskarak aurkitzen ditugu:\nKirol askotan erabiltzen dira maskarak, adibidez, futbol amerikarreko kaskoa aurpegiko maskara, beisbol pilota harrapatzeko maskara, urpekaritza maskara, eskrima maskara edo paintball maskara.\nIdentitatea ezkutatzeko maskarak dantza tematikoetan erabili ohi dira antzinatean bezala, gaizkileek ere erabiltzen dituzte agintariek eta haien biktimek identifikatu ez daitezen.\nBorrokalari profesionalek ere erabiltzen dituzte, hori ohikoa da Mexikon, non borrokalari gisa duten ezizena aipatzen duten maskarak janzten dituzte. Esaterako, Óscar Gutiérrez, Rey Mysterio izen artistikoarekin ezagunagoa, WWEn lan egiten duen borrokalari profesional estatubatuarra da.\nEremu publikoetan manifestazioan edo protesta egiten ari diren pertsonek eta aktibistek maskara bereizgarriak erabiltzen dituzte askotan.\nMaskara zigorra, ordena edo botere matxistaren aurka protesta egiten zutenei maskarak jartzen zizkieten. Gehienak jaso zuten zigor hori emakumeak ziren: "Emakumea isilik dago gizonezkoaren aurrean" esaldiaren menpean.\nZineman eta fikzioan, latexezko maskarak edo bestelako materialekin egiten dira, hau da, aktorearen igeltsuzko maketak. Maskara hauek hainbat pertsonaia imitatu edo pertsonifikatzeko aukera ematen dute.\nHamarkadetan zehar, maskarak zituzten pertsonaiak agertu ziren zineman: 'Friday the 13th', 'The Eyes Without a Face', 'The Texas Chainsaw Massacre', V for Vendetta.\nMaskara COVID19 garaianAldatu\nCOVID-19 pandemian, gobernuek aurpegiko maskarak erabiltzea gomendatu zuten COVID-19aren transmisioa saihesteko.\nCOVID-19 pandemian zehar gomendatu diren aurpegiko maskara mota ezberdinen artean, honako hauek daude:\nN95 eta KN95 maskarak\nArnasgailuak ere deitzen dira, N95s eta KN95ak aurpegi oso estua izateko diseinatuta daude.\nMaskara kirurgikoak (bota erabiltzeko maskarak edo prozedura medikoen maskarak ere deitzen dira) paper eta plastikoen konbinazioz eginak daude. Maskara kirurgikoek germenak izan ditzaketen tantak, zipriztinak eta spray edo zipriztin handiak blokeatzen laguntzen dute.\nBarietate ezberdinetatik egin daitezke. Oro har, oihalezko maskarek ez dute emango COVID-19aren aurkako babes egokia eta ez dira gomendatzen.\nCDCk ez du gomendatzen aurpegiko ezkutuak erabiltzea COVID-19aren aurkako babeserako maskaren ordezko gisa.\n↑ Euskaltzaindia. Mozorro. in: Euskaltzaindiaren Hiztegia..\n↑ «máscara | Castellano - La Página del Idioma Español = El Castellano - Etimología - Lengua española» www.elcastellano.org (Noiz kontsultatua: 2022-05-11).\n↑ a b c (Gaztelaniaz) Santos, Por Alberto Gómez. (2021-08-10). Historia de las máscaras - Recreación de la historia. (Noiz kontsultatua: 2022-05-11).\n↑ (Gaztelaniaz) «Detrás de las máscaras rituales» www.nationalgeographic.com.es 2012-03-23 (Noiz kontsultatua: 2022-05-11).\n↑ (Gaztelaniaz) @NatGeoES. (2020-03-13). «¿Por qué usaban los médicos de la peste negra sus máscaras picudas características?» National Geographic (Noiz kontsultatua: 2022-05-13).\n↑ a b (Gaztelaniaz) «El Carnaval y los bailes de máscaras en el siglo XVIII» historia.nationalgeographic.com.es 2015-04-16 (Noiz kontsultatua: 2022-05-11).\n↑ Quijera Pérez, José A.; Osa Muñoa, Nekane, Quijera Pérez, José A.; Osa Muñoa, Nekane. (2008). [http://www.eusko-ikaskuntza.eus/PDFAnlt/jentil/11/11047080.pdf Maskarak Euskal Herriko tradizioan. ] Eusko Ikaskuntza. Miramar Jauregia. Miraconcha, 48. 20007 Donostia, 50-53 or..\n↑ (Gaztelaniaz) dice, Velvhett Heinz. (2021-04-05). «▷ Máscaras de Teatro ➡ Origen, Historia - Imágenes PNG» Obras de Teatro GRATIS (Noiz kontsultatua: 2022-05-11).\n↑ (Gaztelaniaz) «Los quince métodos de tortura más escalofriantes» abc 2012-11-26 (Noiz kontsultatua: 2022-05-11).\n↑ (Gaztelaniaz) «Clases de máscaras mas comunes» cursosonlineweb.com 2017-01-10 (Noiz kontsultatua: 2022-05-11).\n↑ (Gaztelaniaz) Belinchón, Gregorio. (2020-10-31). «Películas de miedo con máscaras para un mundo enmascarillado» El País (Noiz kontsultatua: 2022-05-11).\n↑ (Ingelesez) «Mask Types» www.umms.org (Noiz kontsultatua: 2022-05-11).\nAzken aldaketa 14 ekaina 2022(e)an, 11:33(e)tan\nOrriaren azken aldaketa: 14 ekaina 2022, 11:33.


"Ez zait interesatzen Aktualitatea, Errealitatea baizik"\nPello Zubiriak bost minutu zituen Hendaiako X. Irakurraldian, berak ARGIA astekarian egiten duen Net Hurbil atala aurkezteko. Eta hau bota zuen:\nSinesteak lanak dituen arren, Internet gabe bizi izan dira jendeak. Egia da aspaldiko kontuak direla, gazteok deretxoa duzue zaharron hitzaz mesfidatzeko, baina bai: Internet barik ere mundua bazen. ARGIA 1997an abiatu zen Interneten, Bidasoaz honat Minitel nagusi zen aspaldi ahantzi hartan, eta jauzi hori egin ahal izan zuen, ez orduko argiatarrok jende hain argia ginelako, baizik eta bide-lagun genituelako komunikazio teknologietan gure aurretik zihoazen ANTZA inprimategikoak eta APIKA-ADUR informatika enpresakoak: AMETZAGAIÑA elkartea.\nInternetek haize berria zekarkigun hedabide eta talde txikoi, komunikazioan eta informazioan nagusi ziren erraldoien lehian muturra sartu nahi genuenoi. Ilusioz betetako garaiak, zeinetan aipatzen baitzen Sareak zekartzala deszentralizazioa, irekidura, gardentasuna, handien kateetatik askatzea, idatzizko-entzunezko-ikusizko informazioen bateratzea, euskarri fisikoan sekula ezagutuko ez genituen hedabideak begietaraino ekartzea, sortzaileen eta hartzaileen arteko hurbiltasuna, edonor bilakatzea komunikatzaile… eta abar.\nIlusio aro hartan sortu zen NET HURBIL atala 2002an, probestuz zuek numerikoa eta guk digitala deitzen dugun horren sareak dena Net Hurbil, alegia, Oso Gertu jartzen digula. Egiten zuen eta egiten du gaur erretretaren atarian egon beharko lukeen kazetari batek, beti bi orrialde argazki bakarrarekin.\nAsteroko izateak badu, bere arazoen artean, abantaila handi bat: baimentzen dizu ez Aktualitatean zentratzea baina Errealitatean. Behin irakurri nionez norbaiti: “Niri ez zait interesatzen Aktualitatea, Errealitatea zait interesatzen”. Betiko kapital zaharrak, hots, funtsean finantzetako korporazio handiek… diot, kapital zaharrak berreskuratu duenean eta berrestutu ekonomia berriaren eta Interneten gaineko kontrola… eta lortu duenean herritarrok itotzea ez jada Aktualitatetan baizik eta Oraintxe-bertan-etan… garai konplikatuotan detektibe-lan pasioz betea da Errealitatea bilatzea eta aurkitutako zatiak irakurleekin partekatzea.\nTxit Urre daukagu Errealitatea eta aldi beran Arras Urrun. Izan ere, Errealitatea ezkutatzen dio herritarrari gaur komunikazioan kasik mono-laborea den Entertainment edo Entretenimenduak, esan nahi baita, Denbora-pasazko Espektakuluak.\nARGIA paperean astero eta Interneten egunero saiatzen da erakusten Errealitatearen muinak eta ertzak, sakonduz beti egin duen horretan: informazio bizia, zabala, independentea eta zorrotza. Horren baitan irakurleari Net Hurbilek astero eskaini nahi lioke tanta bat Sare globaletik bildua, bere islan erakutsiko diona XXI. mendean munduak eta mundutarrok bizi dugun krisi-tzar globalaren osagairen bat.


euskara aurkezpenablogamatrikulazioalan poltsaegutegiagure produktuakgure zerbitzuakdokumentazio zentroabaliabideakaholkularitzapribatutasun politikaloturak\tJendarte eta kultur dinamizatzailea\tHelburua:- Jendarteko kultur dinamizatzailearen lana ezagutzea eta edukietan sakontzea. - Dinamizatzaileen jardueraren kalitatea hobetzeko oinarrizko ezaguera teoriko-praktikoak eskaintzea.\n- Nork bere abileziak lantzeaz gain, nork bere elkarte, enpresa edo erakundearen dinamikari astindua emateko tresnak eskuratzea. - Prestakuntza, hausnarketa, topaketa eta eztabaidarako gunea ahalbidetzea arlo soziokulturalean ari diren profesional zein boluntarioei. Edukia:- Jendarte psikologia eta talde dinamika.\n- Suspertze soziokulturala.\n- Euskal Herriaren marko sozio-politikoa.\n- Soziologia eta jendarte aldaketa.\n- Partaidetza, elkartegintza, boluntariotza.\n- Elkarte baten kudeaketa eta antolaketa.\n- Proiektuen diseinua eta ebaluazioa.\n- Kolektibo ezberdinekin interbentzioa.\n- Jendarte kultur ekipamenduak.\tBaldintza:- 21 urte beteta edukitzea. - Elkarte bateko kide aktiboa izatea. Ordutegia: Ostegunetan 17:00-20:00 eta larunbatetan 10:00-14:00 eta 16:00-20:00.\tNori zuzendua:21 urtez gorakoei.\tOharra:- Eusko Jaurlaritzak luzatutako titulazio ofiziala emango da.\tIraupena:205 ordu teoriko- praktiko eta 200 ordu praktiko.\tEgutegia:Urritik maiatzera, ostegunero arratsaldez eta zenbait larunbat\tLekua:Bilbo\tPrezioa:220 €\turtxintxa eskola


«Arkitektura gerturatzen», Peio Urrutikoetxea | BINKE Galdakaoko eta Usansoloko aldizkaria\nPeio Urrutikoetxea Lopez\nGaur egun, arkitektura gizarteak urrundu eta ahaztu duen kontzeptu bat dela pentsatu dut azkenaldian; honen inguruko interesa murrizten doalarik, eta agian, jendeak zer den azaltzen jakin ez dakielarik. Lagun bati galdetu nion aurrekoan, ea zer ote zen arkitektura. Ez zuen zehaztasunez erantzuten jakin. Egia esan, kontatu beharrekoa zintzotasunez kontatzeko, orain gutxi arte, nik ere ez nukeela jakingo onartu behar dizuet.\nArkitekturarekin dudan lehenengo oroitzapena, argi daukat ordea.\nGogoan dut nire herriko lorategirako sarrera. Eskailera hura zeinu berezi bat bezala irudikatzen dut, atseden mundu baten sarrera. Brisa arina, barandaren hotza, inguruko landareen usaina… Oraindik ere, ate zaharra nire atzean ixtean sortutako soinua entzun dezaket. Eta paisaia eder bat zabaltzen da nire aurrean, itsasoa eta herriko jendea nire begien aurrean panorama bat bezala azalduz.\nTxikitako oroitzapen horretan, arkitektura hitza ezagutu baino lehenago, arkitektura bizi nuela esan dezaket. Eta orain, niretzat arkitektura, atmosfera jakin bat sortzen duten detaile txiki eta erabaki desberdinen multzoa dela esan dezaket.\nHobeto ulertzeko, behin koadernoan idatzi nuen testu bat partekatuko dizuet:\n«Iraila, astelehena, Donosti. Hemen nago, eguzkitan, plaza batean eserita. Hamabiak. Plazaren zati bat itzalean dago, urdinxka. Lore-postu bat, lore-saltzailea zoriontsu. Jende kopuru justua pasatzen. Zarata oso atseginak: gertuko elkarrizketak, jendearen urratsak… Tenperatura atsegina, freskoa eta epela. Harmailetan eserita nago, begiratuz, eta marraztuz. Harrizko harmaila, hotz. Plazaren alde batean, frontoi txiki batean pilotan jokatzen ari dira, beste aldean, jende talde bat hizketan ari da taberna bateko atarian. Aurrean, jendea paseatzen ari da, eraikin zaharrari begira, ni bezala.\nZerk zirraratu nau? Denak. Gauzak, jendeak, aireak, zaratak, koloreak, materialak, formak… Eta zerk hunkitu nau? Nire animo egoerak. Nire sentimenduak. Orduan, plaza begien aurretik kentzearen esperimentua egiten dut, eta jada ez ditut sentimendu berberak. Egia esan, plaza aurretik kentzean, nire sentimenduak desagertu egiten dira berarekin».\nArkitekto gisa, atmosfera horiek sortzen saiatuko naiz nire proiektuetan. Momentuz, marrazkiak egiten ditut soilik, sentsazio eta erabaki desberdin guzti horiek, nire sentimenduz eta arrazoiz hauteman eta proiektatuz, horiek arkitektura bihurtzeko irrikan nagoelarik.\nIzan ere, horiek arkitektura bihurtzeko, exekutatu behar dira, partitura baten nota musikalak, musika bihurtu ahal izateko, jo eta exekutatu behar diren bezala. Horregatik, ikasle naizelarik, hau izan da nire arkitekturaren gerturapena, denboraren igaroan, desberdina izango denaren esperoan.